GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Thai Turkish Ukrainian\n“Nukatae wòle be ŋɔdzinuwɔlawo nawu danye?”—Kevin. *\n“[Do ŋgɔ na September 11] la, mekpɔa dzidzɔ ɖe tomemɔwo ŋu. Fifia la mebua alesi wòate ŋu adzɔe be maku atsi eme ŋu le esi woate ŋu ada tu ɖe eme ta.”—Peter.\nWOWU Kevin dada le September 11, 2001, esi wodze Xexeame Katã ƒe Asitsaƒegã dzi le New York City. Togbɔ be womewu Peter ƒe ame aɖeke ŋɔdzitɔe nenema o hã la, nudzɔdzɔawo gakpɔtɔ kpɔa ŋusẽ ɖe edzi kokoko.\nWoka nya ta le nyadzɔdzɔ aɖe me be: “September 11 ƒe [amedzidzedzea] ŋuti kuxiwo gakpɔtɔ le ŋusẽ kpɔm ɖe ɖevi akpe nanewo ƒe susu dzi kokoko le New York, eye le wo dometɔ geɖe gome la, woate ŋu atsi kplii.” Nublanuitɔe la, “seselelãmekuxi siwo le fu ɖem na ɖevi siwo menɔ afɔkuteƒea ŋutɔŋutɔ o la sɔ kple esiwo kpɔ eteƒe tẽ la tɔ.” *\nNusiawo tɔgbe kee dzɔna le afɔku bubuwo hã gome, abe bɔmb si edala ɖonɛ be yeaku faa si wodana le Israel kple tu siwo wodana yakatsyɔ le teƒe bubuwo ene. Eŋununyala aɖe gblɔ le nusi tudada alea gblẽna le ame ƒe seselelãme ŋu la ŋu be: “Ne [ɖeviawo] ɖale afisi didi agbadroƒe 2,000 hã la, nudzɔdzɔ siawo ate ŋu adzi [woƒe] dzimaɖitsitsi ɖe edzi kokoko.”\nNuka gbɔe wòtsona? Ne afɔku dzɔ la, woɖea nudzɔdzɔa ŋuti nɔnɔmetata wɔdɔɖeamedzi gbogbowo fiana ɖeviwo kpɔna le nyadzɔdzɔwo me. Woɖea ŋɔdzinuwɔlawo ƒe bɔmb dada tsodzikaƒonamewo, tudada le sukuwo, kple dzɔdzɔmefɔkuwo fiana zi gbɔ zi geɖe, si nana wòsesẽna na ɖevi geɖewo be woaŋlɔ nudzɔdzɔawo be. Mewɔ nuku o be, numekuku aɖe si wowɔ na New York City ƒe Agbalẽsrɔ̃nya Dzikpɔlawo ɖee fia be: “Esi Xexeame Katã ƒe Asitsaƒegãa gbã ɣleti ade megbe la, sukuvi 8,266 dometɔ 76 le alafa me gakpɔtɔ bua ŋɔdzinuwɔlawo ƒe amedzidzedzea ŋu edziedzi.”\nMíele ɣeyiɣi si Biblia yɔ be “ɣeyiɣi vɔ̃wo” me. (Timoteo II, 3:1-5) Aleke nàwɔ ado dzi ne afɔkuwo dzɔ? *\nNusita Nya Vɔ̃wo Dzɔna\nMɔ ɖeka si dzi nàte ŋu ato anɔ te ɖe seselelãme siwo wu tsɔtsɔ na wò nue nye alesi nàwɔ wo ‘tamebubuŋutete si me kɔ’ ŋudɔ. (Petro II, 3:1) Dze agbagba nàbu nuwo ŋu alesi dze eye wòasɔ kple Mawu ƒe nukpɔsusu. Le kpɔɖeŋu me, ɖewohĩ ahiã be nàɖo ŋku edzi be afɔku geɖewo dzɔna esi wònye be “azãgbewo kple nuɖiɖeame li” ta. (Nyagblɔla 9:11) Yesu Kristo wɔ esia ƒe kpɔɖeŋu esi wòƒo nu tso Siloa-mɔ̃ ƒe mumu ŋu. Ame 18 ye ku le afɔku ma si dzɔ le nutoa me la me. Gake Yesu na eme kɔ be menye Mawue he to na amesiwo tsi eme la o. Afɔkuteƒe nɔnɔ le ɣeyiɣi vɔ̃ dzie na woku. (Luka 13:1-5) Nyateƒenya sia ŋububu ate ŋu akpe ɖe ŋuwò nàbu afɔkuwo ŋu le mɔ si sɔ nu.\nTamebubu nyuie hã ate ŋu ana nàƒo asa na ‘dzikudodo ɖe Yehowa’ ŋu kple fɔbubu eyama ɖe afɔku siwo dzɔ ɖe dziwò ta. (Lododowo 19:3) Yehowae nye “akɔfafawo katã ƒe Mawu” ke menye míaƒe nɔnɔme wɔnublanuiwo tsoƒe o. (Korintotɔwo II, 1:3) Ne nya vɔ̃wo dzɔ ɖe mía dzi la, ele be míate ɖe eyama ŋu—ke mele be míado dziku ahate ɖa tso eŋu o. De ŋugble le Biblia me nya siwo le Yakobo 1:13 ŋu: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea ame aɖeke kpɔna o.” *\nAfɔku aɖe si dzɔ ƒe alafa nanewo enye esia le Titina Ɣedzeƒe ate ŋu ana nya sia me nakɔ. Biblia gblɔ na mí be ame ɖeka pɛ si tsi agbe le afɔku ma me ka nya ta be: “Mawu ƒe dzo ge tso dziƒo dze alẽawo kple dɔlaawo dzi hefiã wo.” (Hiob 1:16) Afɔku dziŋɔ ka gbegbee nye ema! Edze ƒã be ŋutsu sia si vɔvɔ̃ ɖo la susui be Mawu gbɔe wòtso. Ke hã menye Mawu gbɔe wòtso o. Hiob 1:7-12 ɖee fia be menye Mawue dɔ dzoa ɖa o, ke boŋ Mawu ƒe Futɔ—Satana Abosam ye!\nNudzɔdzɔ tɔxɛ aɖee wònye: Yehowa na mɔɖeɖe tɔxɛ Satana be wòado Hiob ƒe fɔmaɖimaɖi kpɔ. Eyata mègatso nya me enumake be Satana gbɔe dzɔdzɔmefɔkuwo abe ahom sesẽwo kple tsiɖɔɖɔ ene tso tẽ o. * Togbɔ be ele nenema hã la, Biblia gblɔ be ‘xexeme blibo la katã le vɔ̃ɖitɔ la si me.’ (Yohanes I, 5:19) Eyata ate ŋu azã amegbetɔwo atsɔ ahe afɔkuwo kple gbegblẽ vɛ.\nGake mele be mɔkpɔkpɔ nabu ɖe mí o. Gade ŋugble le nudzɔdzɔ bubu aɖe si ŋu woƒo nu tsoe le Biblia me le Samuel I, 22:12-23 me ŋu kpɔ. Woƒo nu tso nunɔla wɔnuteƒe aɖewo ƒe ƒuƒoƒo kple woƒe ƒome siwo wowu ŋutasesẽtɔe ŋu le afima. Ðikeke mele eme o be Satana wɔ akpa aɖe le ŋusẽdodo Fia Saul sẽŋuta la be wòawɔ nuvlo sia me. Gake nuteƒewɔla Dawid, amesi hã va zu fia emegbe, ŋlɔ Psalmo 52 lia, afisi wògblɔ kakaɖedzi si le esi be Mawu aɖe ŋutsu vɔ̃ɖi siwo kpɔ gome le afɔku ma hehe vɛ me la ɖa ŋu nya.—Psalmo 52:7.\nNenema ke egbea la, àte ŋu aka ɖe edzi be Mawu maɖe mɔ tegbee ɖe amewuwu kple ŋutasẽnu siwo Abosam ʋãa amewo wowɔna ŋu o. Susu si tae nye be Biblia do ŋugbe be eteƒe madidi o Mawu azã Via, Yesu ‘wòagblẽ Abosam ƒe dɔwɔwɔwo.’ (Yohanes I, 3:8) Mlɔeba la, nusiwo Satana gblẽ dometɔ suetɔ kekeake gɔ̃ hã maganɔ anyi o. Mawu ato tsitretsitsi dzi agbɔ agbe amesiwo ku nublanuitɔe le ŋutasẽnu dziŋɔwo me alo le ŋɔdzinuwɔlawo si me.—Dɔwɔwɔwo 24:15.\nMɔ Nyui Siwo Dzi Nàto Anɔ Te Ðe Enu\nMɔkpɔkpɔ sia si Biblia nana la ate ŋu akpe ɖe ŋuwò be vɔvɔ̃ nagaɖu dziwò o. Gake afɔɖeɖe nyui bubu aɖewo hã li siwo nàte ŋu aɖe. Le kpɔɖeŋu me, de dzesi Biblia me gɔmeɖose si le Lododowo 12:25. Wò dzimenyawo gbɔgblɔ na ame bubuwo koe ate ŋu ana “xɔlɔ̃nya” si dea dzi ƒo na ame nasu asiwò. Esia wɔwɔ akpe ɖe ŋuwò nàde dzesii hã be menye wò ɖekae le nɔnɔme sesẽ sia me tom o. Eyata ne nuxaxa wu tsɔtsɔ na wò la, ke dze agbagba nàgblɔ wò dzimenyawo na dziwòlawo alo Kristo-hamea me tɔ tsitsi aɖe. *\nAɖaŋuɖoɖo bubu enye si: Mèganɔ nudzɔdzɔ wɔnublanui siwo woɖena le television dzi kpɔm fũ o. Ðeko esia ana wòasesẽ na wò ŋutɔ be nàŋlɔ nusiwo ɖea fu na wò be.—Psalmo 119:37.\nKristotɔe nènyea? Ekema do vevie wò Kristotɔ ƒe dɔwɔnawo. (Filipitɔwo 3:16) Dɔwɔna mawo dometɔ ɖekae nye kpekpewo dede ɖekae kple hati Kristotɔwo kpakple wò dzixɔsewo gbɔgblɔ na ame bubuwo. (Hebritɔwo 10:23-25) Esia akpe ɖe ŋuwò be màganɔ nusiwo ana nàlé blanui ŋu bum o. Ðeko ɖokuiwò ɖeɖe ɖe aga ana nu nagblẽ le ŋuwò—le seselelãme kple gbɔgbɔ me siaa.—Lododowo 18:1.\nBiblia xexlẽ gbesiagbe ate ŋu anye kpekpeɖeŋu nyui aɖe le nɔnɔme sesẽ ɖesiaɖe me. Sɔhɛ aɖe si ŋkɔe nye Loraine dada nɔ kansa lém vevie eye eƒe agbe ɖo kudonu. De dzesi alesi Loraine nɔ te ɖe nɔnɔme wɔnublanui ma nui: “Meɖo ŋku edzi be mexlẽ Hiob ƒe agbalẽa zi gbɔ zi geɖe le nɔnɔme sesẽa me. Psalmowo hã nye akɔfafatsoƒe gã aɖe nam. Ne mexlẽ akɔfanya siwo le Ŋɔŋlɔawo me la, mesenɛ le ɖokuinye me abe Yehowae le asikplam kɔ nam ene.” Nɔvianyɔnu Mishael hã gblɔ be: “Ne ŋkeke ɖeka to ŋunye nyemexlẽ Biblia o la, ewɔa dɔ ɖe dzinye. Nye susu gatrɔna ɖe nu gbegblẽwo ŋububu ŋu. Biblia xexlẽ na ŋusẽdodo si mehiã la su asinye be matsɔ to ŋkeke ɖesiaɖe me.”\nNe nu bu na wò—vevietɔ ne wò lɔlɔ̃tɔ aɖe ku la—agbalẽ gbadza si nye Ne Wò Lɔlɔ̃tɔ aɖe Ku * xexlẽ ate ŋu afa akɔ na wò ale gbegbe. Gbɔ dzi ɖi nàxlẽ ŋɔŋlɔ siwo katã woyɔ eye nàde ŋugble le wo ŋu. De ŋugble hã tso tsitretsitsimɔkpɔkpɔa ŋu. Loraine gblɔ be: “Mekpɔnɛ le susu me abe ɖe wofɔ danye tso ku me ɖe tsitre wògbɔna ŋutɔŋutɔ ene. Mekpɔnɛ le susu me be ele gbɔgblɔm be: ‘Megbɔ. Nukae nèɖa be míaɖu fiẽ sia?’ Esia nana mekoa alɔgbɔnu.”\nŊuɖoɖo ɖe Yehowa ŋu le gbedodoɖa me hã ate ŋu ado ŋusẽ wò alesi dze be nàdo dzi le afɔku sesẽtɔwo me. Loraine gblɔ be: “Menɔ xɔa me hafi danye ku. Mebia Yehowa enumake be wòado ŋusẽm be mado dzi ato eme. Mekpɔe be Mawu ƒe ŋutifafa su asinye enumake.” Wò gbedodoɖawo na Yehowa nanɔ tẽ. Na wòanya alesi tututu nèsena le ɖokuiwò me. Hakpala gblɔ be: “Mitrɔ miaƒe dzi ƒo ɖe eŋku me.”— Psalmo 62:9.\nEsi ɣeyiɣiawo va le yiyim la, nuxaxa adzi ɖe edzi le anyigba dzi godoo. (Timoteo II, 3:13) Ke hã Biblia la do ŋugbe be: “Woatsrɔ̃ ame vlowo . . . Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” (Psalmo 37:9-11, 29) Mɔkpɔkpɔ sia me léle ɖe asi akpe ɖe ŋuwò be nànɔ te ɖe afɔkuwo nu dzidzedzetɔe.\n^ mm. 6 Tagbɔdɔdala bibiwo gblɔe be, dzesi mawo ate ŋu anye tɔtɔ le susu me, drɔ̃e dziŋɔwo kuku, ameɖokui ɖeɖe ɖe aga, gbesiagbenuwɔna si megadzroa ame o, fɔbuameɖokui ƒe seselelãme kpakple dzikudodo.\n^ mm. 9 Togbɔ be afɔku gãwo koŋ ŋutie nyati sia le nu ƒom tsoe hã la, aɖaŋuɖoɖoawo ate ŋu asɔ ne nya vɔ̃ aɖe dzɔ ɖe ame dzi tẽ, abe ame ƒe ame vevi aɖe ƒe ku ene.\n^ mm. 12 Ne èle nusita Mawu ɖe mɔ ɖe vɔ̃ɖinyenye ŋuti numeɖeɖewo dim la, ke kpɔ agbalẽ si nye Subɔ Mawu Vavã Ðeka Kolia La ƒe ta 7 lia si Yehowa Ðasefowo ta.\n^ mm. 14 Kpɔ “Nyabiabia Siwo Tso Exlẽlawo Gbɔ” si dze le Eŋlisigbe me Gbetakpɔxɔ December 1, 1974 tɔ me.\n^ mm. 18 Le nɔnɔme siwo me nuxaxa fũ alo blanuiléle ge ɖe nyaa me le la, ahiã godoo be woadi atikewɔwɔ ƒe mɔ.\n^ mm. 22 Yehowa Ðasefowoe tae.\nNunya anɔ eme be naɖe nɔnɔmetata wɔnublanui siwo woɖena le television dzi kpɔkpɔ fũ dzi akpɔtɔ\nƉoe Ɖe Amewo Ɖoe Ɖe Amewo Aleke Mawɔ Anɔ Te Ðe Enu Ne Afɔku aɖe Dzɔ?\ng03 7/8 axa 16-18


Yakobo 5 | Biblia Le Internet Dzi | Xexe Yeye Gɔmeɖeɖe (1984)\n5 Azɔ misee, mi kesinɔtɔwo, mifa avi, miƒu asi nu le nuxaxa siwo gbɔna mia dzi la ta. 2 Miaƒe kesinɔnuwo nyunyɔ, eye agbagblaʋuiwo ɖu miaƒe awudziwuiwo. 3 Miaƒe sika kple klosalo lé ɣebia, eye woƒe ɣebialéle anɔ abe ɖaseɖiɖi ene le mia ŋu, eye wòaɖu miaƒe ŋutilã. Nane si le abe dzo ene ye miedzra ɖo ɖi le ŋkeke mamlɛawo me. 4 Kpɔ ɖa! Dɔwɔla, siwo ŋe miaƒe agblemenuwo la ƒe fetu, siwo miegbe tsɔtsɔ na wo la, le ɣlidodo dzi, eye nuŋelawo ƒe ɣlidodo be woaxɔ na yewo la va ɖo Yehowa, aʋakɔwo ƒe Mawu la,* ƒe towo me. 5 Mieɖu agbe le anyigba dzi, eye miedze ŋutilã ƒe vivisese yome. Miena miaƒe dziwo da ami va se ɖe wuwugbe. 6 Miebu fɔ, eye miewu ame dzɔdzɔe la. Ðe mele tsitre tsim ɖe mia ŋu oa? 7 Eya ta migbɔ dzi ɖi, nɔviwo, va se ɖe Aƒetɔ la ƒe anyinɔɣi la. Kpɔ ɖa! Agbledela nɔa anyigba ƒe nuku xɔasi la lalam henɔa dzi gbɔm ɖi nɛ va se ɖe esime adatsi kple keletsi dza. 8 Miawo hã migbɔ dzi ɖi; mido ŋusẽ miaƒe dziwo, elabena Aƒetɔ la ƒe anyinɔɣi gogo. 9 Miganɔ tse ɖum ɖe mia nɔewo ŋu o, nɔviwo, bene woagadrɔ̃ ʋɔnu mi o. Kpɔ ɖa! Ʋɔnudrɔ̃la la le tsitre ɖe ʋɔtruawo nu. 10 Nɔviwo, le fukpekpe le vɔ̃ me kple dzigbɔɖiɖeɖefia me la, mitsɔ nyagblɔɖilawo, ame siwo ƒo nu le Yehowa ƒe ŋkɔ me la, abe kpɔɖeŋu ene. 11 Kpɔ ɖa! Míeyɔa ame siwo doa dzi la be dzidzɔtɔwo. Miese Hiob ƒe dzidodo ŋu nya, eye miekpɔ ale si Yehowa na nuwo va wu enu nɛ, be Yehowa ƒe dɔmetɔtrɔ sɔ gbɔ ŋutɔ, eye wòkpɔa nublanui na ame. 12 Ke hã, vevietɔ la, nɔvinyewo, midzudzɔ nutata, ɛ̃, eɖanye dziƒo alo anyigba alo nu bubu aɖe o. Ke boŋ mina miaƒe Ɛ̃ nanye Ɛ̃, eye miaƒe Ao nanye Ao, bene miagadze ʋɔnudɔdrɔ̃ me o. 13 Ðe mia dometɔ aɖe le fu kpem le vɔ̃ mea? Neyi edzi wòanɔ gbe dom ɖa. Ðe dzi le ame aɖe dzɔma? Nedzi kafukafuhawo. 14 Ðe mia dometɔ aɖe le dɔ léma? Neyɔ hamemetsitsiwo woava egbɔ, eye woado gbe ɖa ɖe eta ahasi ami nɛ le Yehowa ƒe ŋkɔ me. 15 Eye xɔse ƒe gbedodoɖa ana dɔnɔ la ƒe lãme nasẽ, eye Yehowa afɔe ɖe te. Eye ne ewɔ nu vɔ̃ aɖewo la, woatsɔe akee. 16 Eya ta miʋu miaƒe nu vɔ̃wo me kɔtɛ na mia nɔewo, eye mido gbe ɖa ɖe mia nɔewo ta, be miate ŋu ahaya. Ŋusẽ nɔa ame dzɔdzɔe ƒe kokoƒoƒo, si le dɔ dzi, la ŋu. 17 Eliya nye amegbetɔ si ƒe seselelãmewo sɔ kple mía tɔwo, ke hã le gbedodoɖa aɖe me la, edo gbe ɖa be tsi negadza o; eye tsi medza ɖe anyigba dzi o ƒe etɔ̃ kple ɣleti ade. 18 Eye wògado gbe ɖa ake, eye tsi dza tso dziƒo, eye anyigba na eƒe nuku do. 19 Nɔvinyewo, ne mia dometɔ aɖe tra mɔ tso nyateƒe la gbɔ, eye ame bubu trɔe gbɔe la, 20 minyae be ame si trɔ nu vɔ̃ wɔla tso eƒe vodada ƒe mɔ la dzi la axɔ amea ƒe luʋɔ tso ku me, eye wòatsyɔ nu nu vɔ̃ geɖe dzi.\n^ Kpɔ Ro 9:29.


Nyateƒenya wònye: Ne amea ɖe le dzikpɔladɔ dim la, ele dɔwɔwɔ nyui dim. Azɔ la ele na dzikpɔla bena, mokaka naganɔ eŋu o: Wòanye nyɔnu ɖeka srɔ̃, ɖokuidziɖula, ame ɖɔŋuɖo, nudzeamewɔla, amedzrowɔla, amesi nya nufiafia; menye ahatsunola o, menye ameƒola o, ke ame fatu; menye gedila o, menye galɔ̃la o, amesi kpɔa ye ŋutɔ ƒe aƒe dzi nyuie, amesi si vi ɖotowo le, eye wòléa eɖokui nyuie; — ke ne amea ɖe menya alesi wòa kpɔ ye ŋutɔ ƒe aƒe dzi o la, aleke wòakpɔ Mawu ƒe hame la dzi mahã? — Menye amesi ƒe dzimetɔtrɔ teƒe medidi o, bene wòagado eɖokui ɖe dzi, eye wòadze Abosam ƒe ʋɔnudɔdrɔ̃ la me o. Ke ele ne be, wòakpɔ ɖaseɖiɖi nyui atso amesiwo le egodo la hã gbɔ, bene wòagadze dzudzu kple Abosam ƒe mɔ̃tetre me o. Nenema ke subɔlawo hã nalé wo ɖokui nyuie: Wòaganye aɖeveetɔwo o, wòaganye aha geɖe nolawo o, wòagaɖi viɖe ƒoɖi o, woalé xɔse ƒe nya ɣaɣla la ɖe asi le dzitsinya dzadzɛ me. Ke woado amesiawo hã akpɔ gbã, eye ne mokaka mele wo ŋu o la, ekema mina woasubɔ. Nenema ke nyɔnuwo hã nalé wo ɖokui nyuie: Woaganye ameŋuzɔlawo o, woanye amè ɖɔŋuɖowo, nuteƒewɔlawo le nusianu me. Subɔlawo nanye nyɔnu ɖeka srɔ̃, eye woakpɔ wo viwo kple woa ŋutɔwo ƒe aƒewo dzi nyuie. Elabena amesiwo subɔna nyuie la, wowɔa nɔƒe nyui na wo ɖokui, eye wokpɔa dzideƒo geɖe le xɔse, si le Kristo Yesu me la me.\nPaulo kple Timoteo, Yesu Kristo ƒe dolawo, ŋlɔ ɖo ɖe ame kɔkɔe, siwo katã le Kristo Yesu me le Filipi la, kple dzikpɔlawo kple subɔlawo hã:\n Eye le ŋkeke siawo me, esime nusrɔ̃lawo le agbɔ sɔm la, liʋiliʋi ɖo Helatɔwo dome de Hebritɔwo ŋu, elabena wosaa woawo ƒe ahosiwo ɖi le gbesiagbe dzikpɔkpɔ la me. Tete ame wuieveawo yɔ nusrɔ̃lawo ƒe ha ƒo ƒu, eye wogblɔ bena: Medze be, miagblẽ mawunya la ɖi asubɔ le kplɔ ŋuti o. Eyata, nɔviwo, miyi ɖadi mia dome ŋutsu adre, amesiwo kpɔ ɖasediɖi nyui, eye woyɔ fũ kple Gbɔgbɔ kɔkɔe kple nunya la, amesiwo míaɖo ɖa sia nu. Ke miawo la miana gbedodoɖa kple nya la ƒe subɔsubɔ dzi. Eye nya lé dze ha blibo la katã ŋu; eye wotia Stefano, ŋutsu, si ya fũ kple xɔse kpakple Gbɔgbɔ kɔkɔe la, kple Filipo, Prokoro kple Nikanora, Timona, Parmena kple Nikolao, si nye trɔ̃subɔla-zu-Yudatɔ tso Antioxia, amesiwo wotsɔ ɖo apostoloawo ƒe ŋku me; eye esi wodo gbe ɖa vo la, wòda asi ɖe wo dzi. Eye mawunya la keke ta, eye nusrɔ̃lawo ƒe xexlẽme le agba sɔm ŋutɔ le Yerusalem; eye nunɔlawo ƒe ha gãa ɖe hã na ta xɔse la.\nMele Foibe, mia nɔvinyɔnu, si nye Kenxrea-hame ƒe subɔla la, kafum na mi,\nElabena ele na dzikpɔla bena, wòanye mokaka manɔŋutɔ, abe Mawu ƒe xɔnuvi ene; Wòaganye ɖokuiŋudzela o, wòaganye dɔmedzoetɔ o, wòaganye aha geɖe nola o, wòaganye ameƒola o, wòagaɖi viɖe ƒoɖi o;\nEyata, nɔviwo, miyi ɖadi mia dome ŋutsu adre, amesiwo kpɔ ɖasediɖi nyui, eye woyɔ fũ kple Gbɔgbɔ kɔkɔe kple nunya la, amesiwo míaɖo ɖa sia nu.\nEyaŋuti mikpɔ mia ɖokui kple alẽha blibo la katã, si dzikpɔlawo Gbɔgbɔ kɔkɔe la ɖo mi la dzi, be mianyi Aƒetɔ ƒe hame, si wòƒle kple ye ŋutɔ ƒe ʋu la.\n1 Korintotɔwo 12:28\nEye Mawu ɖo amea ɖewo le ha me: Gbãtɔ apostolowo, evelia nyagblɔɖilawo, etɔ̃lia nufialawo, emegbe la ŋusẽdɔwɔwɔwo, eya megbe la dɔyɔyɔ ƒe amenuvevenunanawo, kpeɖeŋutɔwo, dzikpɔlanyenyewo, gbegbɔgblɔ bubu ƒomeviwo.\nMiɖo to mia nunɔlawo, eye midze wo yome; elabena wole mia luʋɔwo ŋu dzɔm, abe amesiwo lana akɔnta le wo ŋuti ene, bene woawo esia kple dzidzɔ, eye menye kple tseɖuɖu o; elabena esia menye viɖea ɖeke na mi o.\nKe miawo la miana gbedodoɖa kple nya la ƒe subɔsubɔ dzi.\n Nyateƒenya wònye: Ne amea ɖe le dzikpɔladɔ dim la, ele dɔwɔwɔ nyui dim. Azɔ la ele na dzikpɔla bena, mokaka naganɔ eŋu o: Wòanye nyɔnu ɖeka srɔ̃, ɖokuidziɖula, ame ɖɔŋuɖo, nudzeamewɔla, amedzrowɔla, amesi nya nufiafia; menye ahatsunola o, menye ameƒola o, ke ame fatu; menye gedila o, menye galɔ̃la o, amesi kpɔa ye ŋutɔ ƒe aƒe dzi nyuie, amesi si vi ɖotowo le, eye wòléa eɖokui nyuie; — ke ne amea ɖe menya alesi wòa kpɔ ye ŋutɔ ƒe aƒe dzi o la, aleke wòakpɔ Mawu ƒe hame la dzi mahã? — Menye amesi ƒe dzimetɔtrɔ teƒe medidi o, bene wòagado eɖokui ɖe dzi, eye wòadze Abosam ƒe ʋɔnudɔdrɔ̃ la me o. Ke ele ne be, wòakpɔ ɖaseɖiɖi nyui atso amesiwo le egodo la hã gbɔ, bene wòagadze dzudzu kple Abosam ƒe mɔ̃tetre me o.\nKe nyemeɖe mɔ na nyɔnu be, wòafia nu, eye wòaɖu ŋutsu dzi o, ke boŋ wòalé eɖokui kpoo.\nEye esi wotia amegãwo na wo le ha sia ha me la, wodo gbe ɖa kple nutsitsiɖɔ, eye wotso wo ɖe Aƒetɔ, si dzi woxɔ se la, si me.\nMiɖo ŋku mia nunɔlawo, amesiwo gblɔ mawunya na mi la dzi, eye mikpɔ woƒe agbenɔnɔ ƒe nuwuwu la ɖa, ne miasrɔ̃ woƒe xɔse.\nAmesi ke nye mokaka manɔŋutɔ, nyɔnu ɖeka srɔ̃, amesi si vi xɔsetɔ, siwo nu wometso be, wòwɔa nu vlo alo womeɖoa to o la le.\nMegaɖo asi ame dzi kabakaba o, eye megakpɔ gome le ame bubuwo ƒe nuvɔ̃wo me o. Lé ɖokuiwò dzadzɛ.\nEyata megblẽ wò ɖe Kreta, bena naɖo nusiwo susɔ la teƒeteƒe, eye naɖo hamemegãwo le du sia du me, abe alesi mede se na wò la ene:


Ale si Fiaɖuƒea ana ŋugbe siwo katã Mawu do ku ɖe anyigbaa kple ameƒomea ŋu la nava eme\n1, 2. (a) Nu ka tae wòate ŋu asesẽ na mí ɣeaɖewoɣi be míabu Paradiso mɔkpɔkpɔa be enye nu ŋutɔŋutɔ? (b) Nu kae ate ŋu ado ŋusẽ míaƒe xɔse be míaka ɖe Mawu ƒe ŋugbedodowo dzi?\nNƆVIŊUTSU wɔnuteƒe aɖee nye ema va ɖo kpekpea eye ɖeɖi te eŋu le ŋkekea ƒe hloloetsotsowo ta. Eƒe aƒetɔ si ƒe nya me sẽ ŋutɔ la wɔ ŋlɔmi le eŋu, agbagbadzedze be yeakpɔ ƒomea ƒe nuhiahiãwo gbɔ zu taɖui nɛ, eye dɔléle sesẽ aɖe si le fu ɖem na srɔ̃a hã na wòtsi dzimaɖi. Esi wodze ha si woatsɔ adze kpekpea gɔme ƒoƒo la, eƒe dzi koe dze eme miɔɔ, elabena dzi dzɔe be yeva ye nɔviŋutsu kple nɔvinyɔnuwo dome le Fiaɖuƒe Akpataa me. Hadzidzia ku ɖe Paradiso mɔkpɔkpɔa ŋu, eye haa me nyawo bia tso esi be wòakpɔ ale si mɔkpɔkpɔ ma ava emee ɖaa le susu me, be wòakpɔ eɖokui le Paradisoa me. Ha ma dea dzi gbɔ nɛ xoxoxo, eye esi woa kple eƒe ƒomea wole edzim le kpekpea me la, mɔkpɔkpɔ si yɔ eƒe dzi me fũu la na wòŋlɔ eƒe nuteɖeamedziawo be.\n2 Ðe wò hã nèse le ɖokuiwò me nenema kpɔa? Nenemae wòle le mía dometɔ akpa gãtɔ gome. Gake ne míato nyateƒe la, ale si agbea le sesẽm le nuɖoanyi xoxo sia me la ate ŋu ana wòasesẽ na mí be míabu Paradiso mɔkpɔkpɔa be enye nu ŋutɔŋutɔ. “Ɣeyiɣi sesẽ siwo me nɔnɔ sesẽ” mee míele, eye womate ŋu ayɔ paradiso atɔ ɖe xexe si me míele fifia ŋu kura o. (2 Tim. 3:1) Nu kae ate ŋu akpe ɖe mía ŋu míabu míaƒe mɔkpɔkpɔa be enye nu ŋutɔŋutɔ? Azɔ hã, aleke míawɔ aka ɖe edzi be eteƒe madidi o, Mawu Fiaɖuƒea aɖu anyigba bliboa dzi? Mina míadzro Yehowa ƒe nyagblɔɖi ʋɛ aɖewo siwo va eme na eƒe amewo le blema la me. Emegbe míadzro ale si nyagblɔɖi mawo kple emawo tɔgbi le eme vam egbeae hã me. Ne esiawo do ŋusẽ míaƒe xɔse vɔ la, míadzro ale si nyagblɔɖi mawo ava eme le etsɔmee hã me mlɔeba.\nAle Si Yehowa Ƒe Ŋugbedodowo Va Eme Na Eƒe Amewo Le Blema\n3. Ŋugbedodo kae fa akɔ na Yudatɔ siwo nɔ aboyo me le Babilon?\n3 Bu ale si agbea nɔ na Yudatɔ siwo nɔ aboyo me le Babilon le ƒe alafa adelia D.M.Ŋ. me ŋu kpɔ. Aboyo mee wodzi wo dometɔ geɖe ɖo abe wo dzilawo ŋutɔ ke ene, eye agbea sesẽ na wo. Babilontɔwo ɖua fewu le wo ŋu le esi woxɔ Yehowa dzi se ta. (Ps. 137:1-3) Yehowa do ŋugbe na eƒe amewo be yeagaƒo wo nu ƒu ake ɖe wo denyigba dzi. Yudatɔwo tsɔ woƒe mɔkpɔkpɔ katã ɖo ŋugbedodo lédziname ma ŋu le woƒe aboyomenɔɣia katã. Yehowa gblɔ be yeawɔ nu nyui geɖewo na wo le wo de. Etsɔ Yudatɔwo ƒe anyigba si wòagbugbɔ aɖɔ ɖo na wo la sɔ kple Eden bɔ—si nye paradiso—gɔ̃ hã. (Mixlẽ Yesaya 51:3.) Mawu na wòdze ƒãa le ŋugbedodo siawo me be yeakpɔ woƒe nuhiahiã ɖe sia ɖe gbɔ na wo ale gbegbe be naneke meli si ŋu woagatsi dzi ɖo o. Le mɔ ka nu? Mina míadzro esia ŋuti nyagblɔɖi aɖewo me kpɔ.\n4. Kakaɖedzi kae Yehowa na Yudatɔwo tso dedienɔnɔ le wo denyigba dzi ŋu?\n4 Dedienɔnɔ. Menye paradisonyigba ŋutɔŋutɔ dzie aboyomeawo atrɔ agbɔ va o, ke boŋ wo denyigba si zu aƒedo ƒe 70 sɔŋ eye wòdidi tso afi si wole gbɔ, si wo dometɔ akpa gãtɔ mekpɔ kpɔ o la dzie woatrɔ ava. Dzatawo, amegãxiwo, lãklewo, kple lã lénu bubuwo bɔ ɖe anyigba siwo ŋu woƒo nu tsoe le Biblia me la dzi ɣemaɣi. Eya ta ƒome ƒe tawo ate ŋu atsi dzi be: ‘Aleke mawɔ akpɔ srɔ̃nye kple vinyewo ta be woanɔ dedie? Ke nye alẽ kple nyiwo hã ɖe, aleke mawɔ akpɔ wo ta?’ Esɔ le dzɔdzɔme nu be woatsi dzi ɖe nya siawo ŋu. Ke azɔ, de ŋugble tso Mawu ƒe ŋugbedodo si le Yesaya 11:6-9 ŋu kpɔ, ne nàkpɔe ɖa be ɖe mafa akɔ na Yudatɔ mawo ŋutɔ o hã. (Mixlẽe.) Yehowa to hakpanya ŋɔnɔe mawo dzi na kakaɖedzi aboyome mawo be woawo ŋutɔwo kple woƒe lãhawo anɔ dedie. Dzata aɖu gbe le gɔmesesea nu be dzata aɖeke mava dze Yudatɔwo ƒe lãhawo dzi ahavuvu wo o. Yudatɔ wɔnuteƒeawo mavɔ̃ na lã lénu mawo le mɔ aɖeke nu o. Yehowa do ŋugbe be ne yeƒe amewo trɔ gbɔ va wo denyigba dzi la, woanɔ dedie le gbegbe kple avewo me gɔ̃ hã.—Eze. 34:25.\n5. Nyagblɔɖi kawoe kpe ɖe aboyomeawo ŋu woka ɖe edzi be Yehowa ana nu siwo hiã la yewo le agbɔsɔsɔ me ne yewotrɔ gbɔ va yewo de?\n5 Nu siwo hiã la kpɔkpɔ le agbɔsɔsɔ me. Ðewohĩ woatsi dzi ɖe nu bubu aɖewo hã ŋu. Ðewoe nye: ‘Ðe mate ŋu akpɔ nye ƒomea dzi ne míetrɔ yi mía dea? Afi kae míanɔ? Ðe dɔwɔɖui aɖe le afi ma, eye ɖe wòanyo wu dɔ manyatalenu siwo wɔm míele le mía dziɖulawo te le aboyo me afi sia?’ Yehowa ɖo biabia mawo hã ŋu le nya siwo wòtsɔ eƒe gbɔgbɔ ʋã nyagblɔɖilawo wogblɔ ɖi me. Yehowa do ŋugbe be tsi adza le edzaɣi na yeƒe ame siwo aɖo to ye, si awɔe be woƒe anyigba ‘awɔ nu le agbɔsɔsɔ me eye nukuawo anyo.’ (Yes. 30:23) Le aƒe kple dɔwɔɖui si ana dzidzeme ame gome la, Yehowa do ŋugbe sia ku ɖe eƒe amewo ŋu be: “Woatu xɔ anɔ eme, eye woade waingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o.” (Yes. 65:21, 22) Ɛ̃, agbea adze edzi na wo le mɔ geɖe nu wu ale si wònɔ na wo esi wonɔ trɔ̃subɔlawo dome le aboyo me le Babilon. Ke woƒe kuxi sesẽtɔ kekeakewo, siwo kplɔ wo de aboyoa me ya ɖe? Ðe woakpɔ ta na woawo hã?\n6. Lãmesẽkuxi kawoe nɔ Mawu ƒe amewo ŋu do ŋgɔ na woƒe aboyo me yiyi, eye kakaɖedzi kae Yehowa na eƒe ame siwo atrɔ agbɔ tso aboyo me?\n6 Gbɔgbɔmelãmesẽ me nɔnɔ. Ƒe gbogbo aɖewo hafi Mawu ƒe amewo nava yi aboyo me la, wodze dɔ le gbɔgbɔ me. Yehowa gblɔ na eƒe amewo to nyagblɔɖila Yesaya dzi be: “Ta blibo la katã dze dɔ, eye dzi blibo la le dɔ lém.” (Yes. 1:5, NW) Wozu ŋkuagbãtɔwo kple tokunɔwo le gbɔgbɔ me, elabena woyi edzi tu woƒe towo be woagase Yehowa ƒe aɖaŋuɖoɖowo o, eye womia woƒe ŋkuwo be woagakpɔ eƒe mɔfiame nyuiwo adze sii o. (Yes. 6:10; Yer. 5:21; Eze. 12:2) Ne kuxi siawo aganɔ Yudatɔ siwo atrɔ agbɔ tso aboyo me ŋu la, ɖe dedienɔnɔ aɖe ate ŋu asu wo sia? Menye ɖeko ema awɔe be Yehowa nagado dziku ɖe wo ŋu ake oa? Eya ta esɔ ŋutɔ be Yehowa na kakaɖedzi wo esi wòdo ŋugbe na wo be: “Le ɣemaɣi la tokunɔwo ase agbalẽ sia me nyawo, eye ŋkuagbãtɔwo ƒe ŋkuwo akpɔ nu tso blukɔ kple viviti me.” (Yes. 29:18) Ɛ̃, Yehowa ada gbe le eƒe ame siwo wòhe to na eye wotrɔ dzi me la ŋu le gbɔgbɔ me. Ne woyi edzi ɖo toe hewɔ ɖe eƒe nyawo dzi la, ana mɔfiame kple numekɔkɔ siwo axɔ wo ɖe agbe la wo.\n7. Aleke ŋugbe siwo Mawu do na eƒe ame siwo nɔ aboyo me la va emee, eye nu ka tae wòle be ema nado ŋusẽ míaƒe xɔse?\n7 Ðe Yehowa wɔ ɖe eƒe ŋugbedodoawo dzia? Nu siwo dzɔ le ŋutinya me la ɖo biabia sia ŋu. Esi Yudatɔwo trɔ gbɔ va wo de la, Yehowa yra wo wonɔ anyi le dedienɔnɔ me, nu siwo hiã wo la su wo si le agbɔsɔsɔ me, eye wonɔ gbɔgbɔmelãmesẽ me hã. Le kpɔɖeŋu me, Yehowa kpɔ wo ta tso dukɔ siwo ƒo xlã wo, siwo sesẽ wu wo hesɔ gbɔ wu wo hã la si me. Lã lénuwo megblẽ Yudatɔwo ƒe lãhawo dome o. Ele eme baa be mɔ sue aɖe nu koe nyagblɔɖi mawo siwo Yesaya, Yeremiya, Ezekiel, kple ame bubuwo ŋlɔ ɖi tso paradiso ƒe nɔnɔme ŋu la va eme na Yudatɔawo le ya, gake ale si wova eme na wo la na wokpɔ dzidzɔ ale gbegbe eye wòsɔ ɖe nu siwo wohiã ɣemaɣi la nu. Ne míede ŋugble tso nu si Yehowa wɔ na eƒe amewo le blemaɣeyiɣi mawo me ŋu la, míaƒe xɔse asẽ ŋu ɖe edzi. Ne mɔ sue ma si nu nyagblɔɖi mawo va eme le la do dzidzɔ na Mawu ƒe amewo nenema gbegbe ɖe, ke aleke emevava gãtɔa anɔ? Mina míadzro ale si Yehowa na nya mawo le eme vam na mí egbeae la me kpɔ.\nAle Si Yehowa Dze Eƒe Ŋugbedodowo Dzi Wɔwɔ Le Míaƒe Ɣeyiɣia Me\n8. “Anyigba” ka ƒomevie Mawu na eƒe amewo egbea?\n8 Yehowa ƒe amewo meƒo ƒu wɔ dukɔ ɖeka ŋutɔŋutɔ egbea o, eye wo katã womele anyigba ƒe teƒe ɖeka aɖe koŋ hã o. Ke boŋ, Kristotɔ amesiaminawo ƒo ƒu wɔ gbɔgbɔmedukɔ, si nye “Mawu ƒe Israel.” (Gal. 6:16) Woƒe zɔhɛ ‘alẽ bubuawo’ hã wɔ ɖeka kpli wo le ‘gbɔgbɔmenyigba’ si Yehowa Mawu na wo la dzi, afi si wole eyama subɔm le le ɖekawɔwɔ me. Subɔsubɔ siae nye nu vevitɔ na wo le agbe me. (Yoh. 10:16; Yes. 66:8) Ke “anyigba” ka ƒomevie Yehowa na mí? Eyae nye míaƒe gbɔgbɔmeparadisoa. Enye gbɔgbɔmenyigba si dzi Mawu ƒe ŋugbedodo siwo ku ɖe nɔnɔme siwo anɔ abe Eden bɔ me tɔ ene la le eme vam le le gbɔgbɔmegɔmesese nu. Mina míadzro eƒe kpɔɖeŋu aɖewo me kpɔ.\n9, 10. (a) Alekee nyagblɔɖi si le Yesaya 11:6-9 le eme vam egbea? (b) Nu kae ɖo kpe edzi be ŋutifafa le Mawu ƒe amewo dome?\n9 Dedienɔnɔ. Le nyagblɔɖi si le Yesaya 11:6-9 me la, woƒo nu tso ɖekawɔwɔ kple ŋutifafa wɔnuku aɖe ŋu. Nyagblɔɖia gblɔ be ɖekawɔwɔ kple ŋutifafa anɔ gbemelãwo kple aƒemelãwo kpakple amegbetɔwo siaa dome. Ðe nya mawo le eme vam le gbɔgbɔmegɔmesese nu egbea? Ɛ̃ ɖe! Kpukpui 9 lia ɖe nu si tae lã wɔadãwo mawɔ vɔ̃ aɖeke alo ahe gbegblẽ aɖeke vɛ o la me be: “Elabena sidzedze Yehowa xɔ anyigba la dzi, abe ale si tsi yɔ atsiaƒu me ene.” Ðe “sidzedze Yehowa” sua lãwo si wotrɔa woƒe nɔnɔmea? Ao ɖe. Amegbetɔ siwo va dze si Mawu Dziƒoʋĩtɔ la heva nya ale si wòwɔa nu le ŋutifafa me lae srɔ̃a eyama hetrɔa woƒe nɔnɔme. Susu ma tae le míaƒe gbɔgbɔmeparadisoa me egbea la, míekpɔe be nyagblɔɖi ma le eme vam le mɔ lédziname aɖe nu. Le Fiaɖuƒea ƒe dziɖuɖua te la, Kristo yomedzelawo le asi ɖem le nuwɔwɔ adãtɔe abe lã ene kple nɔnɔme manyomanyo bubuwo ŋu hele ale si woanɔ ɖekawɔwɔ kple ŋutifafa me kple wo nɔviŋutsu kple nɔvinyɔnu gbɔgbɔmetɔwo la srɔ̃m.\n10 Le kpɔɖeŋu me, míedzro Kristotɔwo ƒe akpaɖekedzimademade me va yi le agbalẽ sia me, eye míekpɔ Ŋɔŋlɔawo me dzidzenu siwo dzi míetu gɔmesese si su mía si le nya sia ŋu la ɖo, kple ale si wotia mía yome le esia tae. Ðe mewɔ nuku ŋutɔ be le ŋutasesẽ ƒe xexe sia me la, “dukɔ” gã aɖe li, si me tɔwo gbe be yewomakpɔ gome le ŋutasẽnuwɔna ƒomevi aɖeke me o, nenye be wotsɔ ku do ŋɔdzi na wo kura gɔ̃ hã oa? Ɛ̃, esia nye kpeɖodzi sẽŋu be Mesia Fia la teviwo le ŋutifafa si tɔgbi ŋu Yesaya ƒo nu tsoe la me egbea vavã! Yesu gblɔe ɖi be lɔlɔ̃ si anɔ ye yomedzelawo domee woatsɔ ade dzesi wo. (Yoh. 13:34, 35) Kristo tsɔ dzigbɔɖi le ‘kluvi nuteƒewɔla kple aɖaŋudzelaa’ dzi tom le nu fiam Kristotɔ vavãwo katã be woatu ŋutifafa, lɔlɔ̃, kple tufafa ɖo le hamea me.—Mat. 24:45-47.\n11, 12. Dɔ ka ƒomevie to le xexea me egbea, gake aleke Yehowa le nuɖuɖu nam eƒe amewo le agbɔsɔsɔ mee?\n11 Nu siwo hiã la kpɔkpɔ le agbɔsɔsɔ me. Gbɔgbɔmedɔ le amewo wum le xexea me egbea. Biblia xlɔ̃ nu be: “Kpɔ ɖa, ŋkekewo li gbɔna, eye maɖo dɔwuame ɖe anyigba dzi, ke menye abolodɔ alo tsikɔwuame ɖe tsi ŋu o, ke boŋ ɖe Yehowa ƒe nyawo sese ŋu.” (Amos 8:11) Ðe gbɔgbɔmedɔ le Mawu Fiaɖuƒea ƒe dukɔmeviwo hã wum egbea? Yehowa gblɔe ɖi be nɔnɔme si me yeƒe amewo anɔ la ato vovo kura na yeƒe futɔwo tɔ esi wògblɔ be: “Kpɔ ɖa, nye dɔlawo aɖu nu, ke miawo la, dɔ awu mi; kpɔ ɖa, nye dɔlawo ano nu, ke miawo la, tsikɔ awu mi; kpɔ ɖa, nye dɔlawo akpɔ dzidzɔ, ke miawo la, ŋu akpe mi.” (Yes. 65:13) Ðe nèkpɔe be nya mawo le eme vam egbea?\n12 Gbɔgbɔmenuɖuɖu si nam wole mí egbea la yi edzi le dzidzim ɖe edzi abe tɔsisi si le ta kekem hele goglom ɖe edzi ene. Míaƒe Biblia srɔ̃gbalẽwo, videowo kple nya siwo woléna ɖe mɔ̃ dzi, kpekpeawo kple takpekpewo, kpakple nu siwo wodana ɖe míaƒe Internet dzi nyatakakadzraɖoƒea la katã nye gbɔgbɔmenuɖuɖu gbogbo siwo le mía si sum le xexe sia si me gbɔgbɔmedɔ to le la me. (Eze. 47:1-12; Yoel 4:18) Ðe mèkpɔa dzidzɔ ŋutɔ esi nèle ŋugbe si Yehowa do be yeana nu siwo hiã la mí le agbɔsɔsɔ me la me vava teƒe kpɔm le wò agbe me gbe sia gbe oa? Ðe nèkpɔa egbɔ be yeaɖu nu le Yehowa ƒe kplɔ̃ ŋu gbe sia gbea?\nWokpena ɖe mía ŋu le míaƒe hamewo me be míaɖu nu nyuie, anɔ dedie ahanɔ lãmesẽ me le gbɔgbɔ me\n13. Aleke nèkpɔe be ŋugbe si Yehowa do be yeana ŋkuagbãtɔwo ƒe ŋkuwo naʋu eye tokunɔwo ƒe towo naʋu la le eme vam egbeae?\n13 Gbɔgbɔmelãmesẽ me nɔnɔ. Ame akpa gãtɔ ƒe ŋkuwo gbã eye woƒe towo ku le gbɔgbɔ me egbea. (2 Kor. 4:4) Gake Kristo le dɔ yɔm amewo le xexea me godoo. Ðe nèle ale si ŋkuagbãtɔwo ƒe ŋkuwo le ʋuʋum eye tokunɔwo ƒe towo le ʋuʋum la kpɔma? Ne èkpɔe Mawu ƒe Nya la ŋuti sidzedze vavãtɔ va su amewo si, eye woɖe asi le subɔsubɔhawo ƒe alakpanufiafia siwo na woƒe ŋkuwo gbã eye woƒe towo ku tsã be woagase nyateƒea ahakpɔe adze sii o ŋu la, ke ŋugbedodo siae nye ema nèkpɔ wòle eme vam be: “Le ɣemaɣi la tokunɔwo ase agbalẽ sia me nyawo, eye ŋkuagbãtɔwo ƒe ŋkuwo akpɔ nu tso blukɔ kple viviti me.” (Yes. 29:18) Ame akpe alafa geɖewo le gbɔgbɔmedɔyɔyɔ sia kpɔm le xexea me godoo ƒe sia ƒe. Ɣesiaɣi si ame aɖe do go le Babilon Gã la me heva wɔ ɖeka kple mí be yeasubɔ le gbɔgbɔmeparadisoa me la, enyea kpeɖodzi sẽŋu be Yehowa le eƒe ŋugbedodowo dzi wɔm vavã!\n14. Ŋugbledede tso nu kawo ŋue ado ŋusẽ míaƒe xɔse?\n14 Le agbalẽ sia ƒe ta ɖe sia ɖe me la, míekpɔ kpeɖodzi sẽŋu siwo ɖee fia be Kristo kplɔ eyomedzelawo va gbɔgbɔmeparadiso me le nuwuɣi sia me vavã. Mina míayi edzi anɔ ŋugble dem tso mɔ vovovo siwo nu wole mía yram le paradiso sia me egbeae la ŋu. Esia awɔe be xɔse si le mía si ɖe Yehowa ƒe etsɔmeŋugbedodowo ŋu la ayi edzi anɔ sesẽm ɖe edzi.\n‘Wò Fiaɖuƒe Neva’\n15. Nu ka tae míate ŋu aka ɖe edzi be anyigbaa azu paradiso?\n15 Tso gɔmedzedzea me ke la, Yehowa ƒe tameɖoɖoe nye be yeawɔ anyigba bliboa wòazu paradiso. Etsɔ Adam kple Xawa da ɖe paradisobɔ me eye wògblɔ na wo be woadzi ayɔ anyigba la dzi ahalé be na nu gbagbe bubu siwo yewɔ ɖe edzi. (1 Mose 1:28) Gake Adam kple Xawa va dze Satana yome hedze aglã, si wɔe be wokplɔ woƒe dzidzimeviwo katã de nu vɔ̃, blibomademade, kple ku me. Ke hã, Mawu metrɔa eƒe tameɖoɖo gbeɖe o. Ne enya gblɔ nya aɖe ko la, ele be wòava eme bliboe godoo. (Mixlẽ Yesaya 55:10, 11.) Eya ta míate ŋu aka ɖe edzi bliboe be Adam kple Xawa ƒe dzidzimeviwo ava yɔ anyigba sia dzi le xexea me katã ƒe paradiso me, eye woaɖu edzi le gɔmesesea nu be woalé be na Yehowa ƒe nuwɔwɔ bubu siwo katã anɔ paradisoa me la lɔlɔ̃tɔe. Ɣemaɣi la, nyagblɔɖi siwo ku ɖe paradiso ƒe nɔnɔme ŋu, siwo va eme zi gbãtɔ na Yudatɔ siwo nɔ aboyo me la, ava eme bliboe azɔ le mɔ si lolo wu nu. Mina míakpɔ eƒe kpɔɖeŋu aɖewo ɖa.\n16. Nya kae Biblia gblɔ tso dedienɔnɔ si míakpɔ le Paradiso me ŋu?\n16 Dedienɔnɔ. Ŋugbedodo lédziname siwo le Yesaya 11:6-9 la ava eme bliboe le gɔmesese ŋutɔŋutɔ nu mlɔeba. Ŋutsuwo, nyɔnuwo, kple ɖeviwo siaa anɔ dedie ahaɖe dzi ɖi le afi sia afi si woayi le anyigba dzi. Ame aɖeke magavɔ̃ na nɔvia amegbetɔ alo lã aɖeke o. Kpɔe ɖaa le susu me be anyigba bliboa zu wò aƒe, afi si nàte ŋu aƒu tsi le tɔsisiwo, tawo, kple atsiaƒu gãwo me le; àɖi tsa le towo dzi kple gbadzaƒe siwo gbe damawo le le dziɖeɖi blibo me. Ne zã do hã la, dzika matso ƒowò o. Ezekiel 34:25 me nyawo ava eme na Mawu ƒe amewo be “woanɔ gbegbe aɖe dzi ɖi, eye woatsi avewo me adɔ” gɔ̃ hã.\n17. Nu ka tae míate ŋu aka ɖe edzi be Yehowa ana nu siwo hiã la mí le agbɔsɔsɔ me ne Fiaɖuƒea va le anyigba bliboa dzi ɖum?\n17 Nu siwo hiã la kpɔkpɔ le agbɔsɔsɔ me. Wò ya bu ɣeyiɣi si me ahedada, nunyuimakpɔɖu, dɔwuame, alo kpekpeɖeŋunana ame dahewo ƒe ɖoɖo aɖeke maganɔ anyi o ŋu kpɔ. Gbɔgbɔmenuɖuɖu gbogbo siwo le Mawu ƒe amewo si sum egbea la nye kpeɖodzi be Mesia Fia la akpɔ eteviwo ƒe nuhiahiã ɖe sia ɖe gbɔ na wo le etsɔme. Esi Yesu nɔ anyigba dzi la, eɖee fia le mɔ sue aɖe nu be yeate ŋu ana ŋugbedodo mawo nava eme, elabena etsɔ abolo kple tɔmelã ʋɛ aɖewo ko nyi ame akpe geɖe. (Mat. 14:17, 18; 15:34-36; Marko 8:19, 20) Ne Mawu Fiaɖuƒea va le anyigba bliboa dzi ɖum la, nyagblɔɖiwo abe esia ene ava eme le mɔ ŋutɔŋutɔ nu be: “Ana tsi nadza ɖe nuku, siwo nèƒã ɖe agble me la dzi, nuɖuɖu, si tso wò agble me nukuwo me la, avivi, eye woada ami; le ɣemaɣi la wò lãwo aɖu gbe le lãnyiƒe kekewo.”—Yes. 30:23.\n18, 19. (a) Aleke nyagblɔ- ɖi si le Yesaya 65:20-22 me vava le vevie na wòe? (b) Gɔmesese ka nue míatsi “abe ale si ati tsinae ene” le?\n18 Egbea, ame geɖe mekua drɔ̃e gɔ̃ hã be yewoava tso aƒe nyui aɖe alo akpɔ dɔwɔɖui gbagbe aɖe si ana dzidzeme yewo o. Le nuɖoanyi gblẽku sia me la, ame geɖe kpɔnɛ be yewokua kutri wɔa dɔ gaƒoƒo geɖe gake kesinɔtɔwo kple amegã ŋuklẽlawo ƒe kotoku me koe viɖeawo yina, eye nu vi aɖe koe yewo ŋutɔ kple yewoƒe ƒomea kpɔna tsoa eme. Eya ta kpɔ ale si nɔnɔmea ato vovo le xexea me godooe ɖa ne nyagblɔɖi sia va eme be: “Woatu xɔ anɔ eme, eye woade waingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o; elabena nye dukɔ atsi, abe ale si ati tsinae ene, eye nye ame tiatiawo aɖu woawo ŋutɔ ƒe asinudɔwɔwɔwo.”—Yes. 65:20-22.\n19 Nu kae wòfia be míatsi “abe ale si ati tsinae ene”? Ne ètɔ ɖe ati gã nyadri aɖe te la, ɖe mewɔa dɔ ɖe dziwò ŋutɔ ne èbu ƒe gbogbo si gbegbe ati ma anya nɔ afi mae ŋu oa? Ðewohĩ àkpɔe be ati ma li xoxoxo hafi wova dzi tɔgbuiwò ƒe tɔgbuitɔgbui gɔ̃ hã. Àkpɔe hã be ne nuɖoanyi xoxo sia agakpɔtɔ anɔ anyi la, viwòwo ƒe viwo hã ava tso ati ma si li bɔkɔɔ la ɖo esi wò ya nèku gbe aɖe gbe ke. Aleke gbegbe Yehowa ƒe dɔmenyoe nye esi be wòna kakaɖedzi mí be míawo hã míava nɔ agbe ɖaa le Paradiso si gbɔna me ahanɔ anyi bɔkɔɔ le ŋutifafa me! (Ps. 37:11, 29) Ɛ̃, ɣeyiɣi li gbɔna si me ati siwo nɔa agbe didi ŋutɔ gɔ̃ hã nu ayi kaba le mía ŋkume abe gbe dzro aɖe ko ene esi míawo ya míanɔ agbe ɖaa tegbee!\n20. Aleke wòadzɔe be Fiaɖuƒea tevi wɔnuteƒewo nava nɔ lãmesẽ debli- bo me?\n20 Lãmesẽ deblibo me nɔnɔ. Le xexea me godoo egbea la, dɔléle kple ku nye nu siwo nu ame aɖeke mate ŋu asi le o. Le mɔ aɖe nu la, dɔléle aɖe si kplɔa ame yia ku me la le mí katã ŋu—eyae nye nu vɔ̃. Kristo ƒe tafevɔsaa dzi koe woato ada dɔléle sia. (Rom. 3:23; 6:23) Le Ƒe Akpe Ðeka Dziɖuɖua me la, Yesu kple eƒe hatidziɖulawo azã viɖe siwo le vɔsa ma ŋu la bliboe atsɔ aɖe nu siwo katã nu vɔ̃ gblẽ le ameƒomea me tɔ wɔnuteƒewo ŋu la ɖa vivivi. Yesaya ƒe nyagblɔɖi sia ava eme le mɔ deblibo nu ɣemaɣi be: “Duametɔ aɖeke magblɔ be, yele dɔ lém o; wotsɔ vodada ke ame siwo le eme.” (Yes. 33:24) Kpɔ ɣeyiɣi si me ŋkuagbãtɔ, tokunɔ, alo atatututɔ aɖeke maganɔ anyi o la ɖaa le susu me. (Mixlẽ Yesaya 35:5, 6.) Dɔléle ƒomevi aɖeke manɔ anyi, si Yesu mate ŋu ada o. Ayɔ dɔ mí keŋkeŋ le ŋutilãme, susume, kple seselelãme gome siaa. Ɛ̃, Fiaɖuƒea tevi wɔnuteƒewo anɔ lãmesẽ deblibo me!\n21. Nu kae adzɔ ɖe ku dzi, eye nu ka tae ŋugbedodo sia faa akɔ na wò?\n21 Ke nu vɔ̃ me tsonu si nye ku, si dɔléle hena vɛ zi geɖe ya ɖe? Kue nye míaƒe “futɔ mamlɛtɔ,” futɔ si nu amegbetɔ madeblibo aɖeke mete ŋu nɔa te ɖo o. (1 Kor. 15:26) Gake ɖe ku nye futɔ si dzi Yehowa mate aɖu oa? Se nya si Yesaya gblɔ ɖi ɖa: “Ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me.” (Yes. 25:8) Ðe nàte ŋu akpɔ ɣeyiɣi ma ɖaa le susu mea? Kunuwɔwɔwo, ameɖibɔwo, alo avifafa ɖe ame ƒe ame veviwo ƒe ku ta maganɔ anyi o! Ðe emawo teƒe la, dzidzɔvi sɔŋ ye ayɔ míaƒe ŋkuwo dzi ne Yehowa le ŋugbe nyui si wòdo be yeagagbɔ agbe ame kukuwo la dzi wɔm! (Mixlẽ Yesaya 26:19.) Vevesese siwo gbegbe ku do na mí la nu ayi mlɔeba!\n22. Ne Mesia Fiaɖuƒea na Mawu ƒe lɔlɔ̃nu va eme bliboe le anyigba dzi vɔ la, nu kae Kristo awɔ?\n22 Kaka Ƒe Akpe Ðeka Dziɖuɖua nawu enu la, Fiaɖuƒea ana Mawu ƒe lɔlɔ̃nu ava eme le anyigba dzi bliboe, eye Kristo agatsɔ dziɖulanyenyea ade asi na Fofoa. (1 Kor. 15:25-28) Esi amegbetɔwo va de blibo azɔ ta la, wole klalo adze ŋgɔ dodokpɔ mamlɛtɔ ne woɖe Satana le dɔmawɔmawɔ ƒe aʋlia me. Emegbe Kristo agbã da vɔ̃ɖi ma kple eƒe akpadzinɔlawo katã gudugudu. (1 Mose 3:15; Nyaɖ. 20:3, 7-10) Gake mɔkpɔkpɔ nyui aɖe asu ame siwo katã lɔ̃ Yehowa heku ɖe eŋu nuteƒewɔwɔtɔe ya si. Ðewohĩ nya bubu aɖeke megali míatsɔ aɖɔ nɔnɔme wɔnuku si me míanɔ ɣemaɣi la wòade esiwo gbɔgbɔ ʋã Paulo wòzã nu o. Eyae nye ŋugbedodo si nye be nuteƒewɔlawo akpɔ “Mawu ƒe viwo ƒe ablɔɖe si me ŋutikɔkɔe le.”—Rom. 8:21.\nFiaɖuƒea ana ŋugbe siwo katã Yehowa do ku ɖe anyigbaa kple ameƒomea ŋu la nava eme\n23, 24. (a) Nu ka tae míeka ɖe edzi be Mawu ƒe ŋugbedodowo ava eme godoo? (b) Nu kae nèɖo kplikpaa be yeawɔ?\n23 Menye mɔkpɔkpɔ gbɔlo, didi dzro, alo drɔ̃e aɖe koe ŋugbedodo siawo nye o. Kakaɖedzi le Yehowa ƒe ŋugbedodowo ŋu eye woava eme godoo! Nu ka tae? Èɖo ŋku Yesu ƒe nya siwo me míedzro le agbalẽ sia ƒe Ta Gbãtɔ me dzia? Efia eyomedzelawo be woado gbe ɖa be: ‘Wò Fiaɖuƒe neva. Wò lɔlɔ̃nu neva eme le anyigba dzi abe ale si wòle le dziƒo ene.’ (Mat. 6:9, 10) Mawu Fiaɖuƒea menye ame aɖe ƒe nususugblɔ dzro ko o. Nu ŋutɔŋutɔe wònye! Ele dzi ɖum le dziƒo fifi laa. Ƒe alafa ɖeka aɖewoe nye esia la, ena Yehowa ƒe ŋugbedodowo le eme vam le mɔ siwo dzena gaglã nu le Kristo hamea me. Eya ta míate ŋu aka ɖe edzi bliboe be Yehowa ƒe ŋugbedodowo katã ava eme ne Mawu Fiaɖuƒea va le anyigba bliboa dzi ɖum!\n24 Míeka ɖe edzi be Mawu Fiaɖuƒea Ava. Míeka ɖe edzi be Yehowa ƒe ŋugbedodowo katã ava eme. Nu ka tae? Elabena MAWU FIAÐUƑEA LE DZI ÐUM! Eya ta anyo be mía dometɔ ɖe sia ɖe nabia eɖokui be: ‘Ðe Fiaɖuƒea le dzinye ɖuma?’ Mina míadze agbagba ɖe sia ɖe anɔ agbe abe Fiaɖuƒea tevi wɔnuteƒewo ene fifia, ale be eƒe dziɖuɖu dzɔdzɔe debliboa naɖe vi na mí yi ɖe mavɔmavɔ me!\nAleke Yehowa wɔ eƒe ŋugbedodo dzi le Yudatɔ siwo trɔ gbɔ tso aboyo me gome?\nAleke Yehowa na míele gbɔgbɔmeparadiso me egbeae?\nŊugbe siwo wodo ku ɖe ale si agbea anɔ le Paradiso me ŋu la dometɔ kae léa dzi na wò wu?\nNu kae na nèka ɖe edzi be nu ŋutɔŋutɔe Mawu Fiaɖuƒea nye eye be ele dzi ɖum fifia?\nYehowa gbugbɔ tadedeagu dzadzɛtɔ ɖo anyi xoxo. Nu kae wòagbugbɔ aɖɔ ɖo le etsɔ si gbɔna me?


4 Mose 12 | Biblia Le Internet Dzi | Xexe Yeye Gɔmeɖeɖe\n4 Mose 12:1-16\nMiriam kple Aron tsi tsitre ɖe Mose ŋu (1-3)\nMose fa wu amewo katã (3)\nYehowa ʋli Mose ta (4-8)\nAnyidɔ ƒo ɖe Miriam ŋu (9-16)\n12 Ke Miriam kple Aron de asi nuƒoƒo me le Mose ŋu le Kus nyɔnu si wòɖe la ta.+ 2 Eye wogblɔ be: “Mose ɖeɖe dzi koe Yehowa ƒoa nu toea? Alo ɖe meƒoa nu toa míawo hã dzi oa?”+ Yehowa nɔ nya siawo sem.+ 3 Ke Mose nye ame si fa wu*+ ame siwo katã le anyigba dzi. 4 Enumake Yehowa gblɔ na Mose, Aron kple Miriam be: “Mi ame etɔ̃a mido go miayi takpegbadɔ la nu.” Eye wo ame etɔ̃a woyi. 5 Eye Yehowa ɖi va le alilikpo dodo+ me, eye wòtɔ ɖe takpegbadɔa nu yɔ Aron kple Miriam. Eye wo ame evea wote yi ŋgɔ. 6 Eye wògblɔ be: “Meɖe kuku, mise nye nyawo. Ne ame aɖe nye Yehowa ƒe nyagblɔɖila le mia dome la, ŋutega mee meɖea ɖokuinye fianɛ le,+ eye drɔ̃e mee meƒoa nu kplii le.+ 7 Ke menye aleae mewɔna na nye subɔla Mose ya o! Metsɔ nye aƒe blibo la de esi.*+ 8 Meƒoa nu kplii ŋkume kple ŋkume+ eme kɔna eye nyemetoa adzo nɛ o; ekpɔa Yehowa ƒe nɔnɔme. Ekema nu ka ta mievɔ̃ o, eye mieƒo nu le nye subɔla Mose ŋu?” 9 Ale Yehowa do dɔmedzoe ɖe wo ŋu eye wòtrɔ dzo le wo gbɔ. 10 Eye alilikpo la ho tso agbadɔ la tame, eye kpɔ ɖa, anyidɔ* ƒo ɖe Miriam ŋu eye eŋuti katã fu kpii abe sno ene!+ Esi Aron trɔ ɖe Miriam ŋu la, kpɔ ɖa, anyidɔ ƒo ɖe eŋu.+ 11 Enumake Aron gblɔ na Mose be: “Taflatsɛ, nye aƒetɔ! Meɖe kuku, mègabu nu vɔ̃ sia na mí o. Míewɔ bometsinu. 12 Meɖe kuku, mègana wòanɔ abe ame si ku ene, abe ame si ƒe ŋutilã ƒe akpa aɖe nyi hafi do tso dadaa ƒe dɔ me ene o!” 13 Eye Mose ƒo koko na Yehowa be: “Oo Mawu, meɖe kuku, da gbe le eŋu dzro! Meɖe kuku!”+ 14 Yehowa gblɔ na Mose be: “Ne ɖe fofoa ɖe ta ɖe mo nɛ la, ɖe manye ŋukpe nɛ ŋkeke adre oa? Eya ta na woaɖee ɖe aga wòanɔ asaɖa la godo ŋkeke adre,+ eye emegbe woagaxɔe.” 15 Ale woɖe Miriam ɖe aga yi asaɖa la godo ŋkeke adre,+ eye dukɔ la meho o, va se ɖe esime wogaxɔ Miriam hafi. 16 Emegbe dukɔ la ho tso Hazerot,+ eye wova ƒu asaɖa anyi ɖe Paran gbedzi.+\n^ Alo, “ame si bɔbɔ eɖokui ŋutɔ (fa tu) wu.”\n^ Egɔmeɖeɖe tẽe, “Ewɔa nuteƒe le nye aƒe bliboa me.”


1 Mose 27 | Biblia Le Internet Dzi | Xexe Yeye Gɔmeɖeɖe\nIsak yra Yakob (1-29)\nEsau di be woayra ye evɔ metrɔ dzi me o (30-40)\nEsau lé fu Yakob (41-46)\n27 Ke esi Isak tsi, eye eƒe ŋkuwo dzi tsyɔ, ale be megakpɔa nu o la, eyɔ viaŋutsu tsitsitɔ Esau+ be: “Vinye!” Etɔ be: “Nyee nye esi!” 2 Eye wògblɔ nɛ be: “Fifia metsi. Nyemenya gbe si gbe maku o. 3 Eya ta meɖe kuku, tsɔ wò adedanuwo, wò daku kple wò dati, nàyi gbe me aɖawu lã vɛ nam.+ 4 Emegbe nàɖa nuɖuɖu si vivia nunye la nam maɖu, ne mayra wò hafi maku.” 5 Ke Rebeka see esime Isak ƒo nu kple via Esau. Eye Esau dzo yi adegbe be yeaɖawu lã aɖe vɛ.+ 6 Eye Rebeka gblɔ na via Yakob be:+ “Kpɔ ɖa, fifi laa ko mesee fofowò gblɔ na nɔviwò Esau be, 7 ‘Di adelã vɛ nam, eye nàɖa nuɖuɖu si vivia nunye la nam maɖu, ne mayra wò le Yehowa ŋkume hafi maku.’+ 8 Eya ta vinye, ɖo to nyuie nàwɔ nu si gblɔ ge mala na wò.+ 9 Yi lãhawo dome nàlé gbɔ̃vi nyuitɔ eve vɛ nam ne matsɔ aɖa nu vivi si tɔgbi dzɔa dzi na fofowò la nɛ. 10 Emegbe nàtsɔe ayi na fofowò wòaɖu, ne wòayra wò hafi aku.” 11 Yakob gblɔ na dadaa Rebeka be: “Fumee nɔvinye Esau nye,+ ke nye ya ŋutinye zrɔ̃. 12 Ne fofonye li asi ŋunye ɖe?+ Ekema abum be ɖe mele fewu ɖum le ye ŋu, eye esia ana mahe fiƒode ava ɖokuinye dzi, ke menye yayra o.” 13 Dadaa gblɔ nɛ be: “Vinye, fi si woaƒo ade wò la naɖi ŋunye. Wò ya wɔ nu si gblɔm mele na wò la ko, eye nàyi aɖalé gbɔ̃viawo vɛ nam.”+ 14 Ale wòyi ɖalé wo vɛ na dadaa, eye dadaa ɖa nuɖuɖu si vivia fofoa nu vevie. 15 Emegbe Rebeka tsɔ via tsitsitɔ Esau ƒe awu nyuitɔ siwo le egbɔ le aƒea me la do na via ɖevitɔ Yakob.+ 16 Eye wòtsɔ gbɔ̃viawo ƒe agbalẽ bla ɖe eƒe asiwo kple eƒe kɔ ƒe akpa siwo fu mele o la ŋu.+ 17 Eye wòtsɔ nuɖuɖu vivi la kple abolo si ŋu wòtrɔ asi le la de via Yakob si.+ 18 Ale wòyi fofoa gbɔ gblɔ be: “Fofonye!” Etɔ be: “Nyee nye esi! Wò ame kae, vinye?” 19 Yakob gblɔ na fofoa be: “Nye Esau, wò ŋgɔgbevi lae.+ Mewɔ abe ale si nègblɔ nam ene. Meɖe kuku, fɔ ne nàɖu nye adelã la ƒe ɖe, ne nàyram.”+ 20 Eye Isak gblɔ na via be: “Vinye, aleke wɔ nèkpɔe kaba alea?” Eɖo eŋu be: “Elabena Yehowa wò Mawu lae kplɔe vɛ nam.” 21 Eye Isak gblɔ na Yakob be: “Meɖe kuku, vinye, te va ne mali asi ŋuwò kpɔ, ne manya ne vinye Esau nènye loo alo menye eyae o.”+ 22 Yakob te ɖe fofoa Isak ŋu, eye wòli asi eŋu hegblɔ be: “Gbe la nye Yakob ƒe gbe, ke asiawo nye Esau ƒe asiwo.”+ 23 Eye medze sii o, elabena fu le eƒe asiwo ŋu abe nɔvia Esau ƒe asiwo ene. Eye wòyrae.+ 24 Emegbe ebiae be: “Wòe nye vinye Esau nyateƒea?” Eɖo eŋu be: “Ɛ̃, nyee.” 25 Eye wògblɔ be: “Vinye, tsɔ adelã la vɛ nam maɖu ne mayra wò.” Eye wòtsɔe te ɖe eŋu wòɖu, eye wòtsɔ wain vɛ nɛ wòno. 26 Emegbe fofoa Isak gblɔ nɛ be: “Vinye, meɖe kuku te ɖe ŋunye, ne nàgbugbɔ nu nam.”+ 27 Eye wòte va hegbugbɔ nu nɛ, eye wòse eƒe awuawo ƒe ʋeʋẽ.+ Eye wòyrae gblɔ be: “Kpɔ ɖa, vinye ƒe ʋeʋẽ le abe gbe si Yehowa yra ƒe ʋeʋẽ ene. 28 Mawu vavã la nena dziƒozãmu+ kple anyigba wɔnuwo+ kpakple agblemenuku kple wain yeye geɖe wò.+ 29 Amehawo nasubɔ wò, eye dukɔwo nabɔbɔ na wò. Àɖu aƒetɔ ɖe nɔviwòwo dzi, eye dawò ƒe viwo abɔbɔ na wò.+ Woaƒo fi ade ame sia ame si aƒo fi ade wò, eye woayra ame sia ame si ayra wò.”+ 30 Ke esi Isak yra Yakob vɔ eye Yakob dzo le fofoa Isak ŋkume teti ko la, nɔvia Esau gbɔ tso adegbea.+ 31 Eya hã ɖa nu vivi aɖe eye wòtsɔe vɛ na fofoa eye wògblɔ nɛ be: “Fofonye, meɖe kuku fɔ nàɖu viwò ƒe adelã la ƒe ɖe, ne nàyram.” 32 Eye fofoa Isak biae be: “Wò ame kae?” Eye wògblɔ be: “Nye, viwò, wò ŋgɔgbevi Esau ye.”+ 33 Ale Isak de asi ƒoƒo me kpakpakpa hegblɔ be: “Ekema ame kae da ade wu lã vɛ nam? Meɖui vɔ hafi nèva, eye meyrae, ɛ̃, eya tɔe yayra la anye godoo!” 34 Esi Esau se fofoa ƒe nyawo la, edo ɣli sesĩe kple vevesese gblɔ na fofoa be: “Fofonye, yram, yra nye hã!”+ 35 Ke egblɔ be: “Nɔviwò va flum eye wòxɔ wò yayra la xoxo.” 36 Eye wògblɔ be: “Ðe eƒe ŋkɔ Yakob* meɖi eŋu si na wòtrɔm to eme zi eve sɔŋ oa?+ Exɔ nye ŋgɔgbevinyenye xoxo,+ eye wògaxɔ nye yayra fifia hã!”+ Eye wòbiae be: “Mèsusɔ yayra aɖeke ɖi nam oa?” 37 Ke Isak ɖo eŋu na Esau be: “Kpɔ ɖa, meɖoe aƒetɔ ɖe dziwò,+ metsɔ nɔviawo katã wɔ eƒe subɔlawoe, eye metsɔ agblemenuku kple wain yeye yrae be wòanɔ agbe ɖe enu.+ Azɔ nu kae gali mawɔ na wò, vinye?” 38 Esau gblɔ na fofoa be: “Fofonye, yayra ɖeka pɛ koe le asiwòa? Fofonye, yram, ɛ̃ yra nye hã!” Ale Esau do ɣli hegba avi doo.+ 39 Eye fofoa Isak gblɔ nɛ be: “Kpɔ ɖa, nɔwòƒe adidi tso anyigba wɔnuwo gbɔ, tso dziƒozãmu gbɔ.+ 40 Wò yi nue nànɔ agbe ɖo,+ eye àsubɔ nɔviwò.+ Ke ne ède vovo ge do kpoe la, àŋe eƒe kɔkuti la ɖa le wò kɔ.”+ 41 Esau lé Yakob ɖe dɔme le esi fofoa yrae ta,+ eye Esau nɔ gbɔgblɔm le eƒe dzi me be: “Ŋkeke siwo míafa fofonye la le gogom.+ Le esia megbe la, mele nɔvinye Yakob wu ge.” 42 Esi Rebeka va se via tsitsitɔ Esau ƒe nyawo la, enumake edɔ woyi ɖayɔ via ɖevitɔ Yakob vɛ, eye wògblɔ nɛ be: “Kpɔ ɖa, nɔviwò Esau ɖoe be yeabia hlɔ̃ awu wò.* 43 Eya ta vinye, ɖo to nye gbe. Tso nàsi ayi nɔvinye Laban gbɔ le Haran.+ 44 Nɔ egbɔ ŋkeke aɖewo, va se ɖe esime nɔviwò ƒe dɔmedzoe la nu nafa, 45 va se ɖe esime dzi si le nɔviwò kum ɖe ŋuwò la nu nafa, eye wòaŋlɔ nu si nèwɔ ɖe eŋu la be. Ekema madɔ ame woakplɔ wò tso afi ma agbɔe. Nu ka tae mi ame evea siaa miabú ɖem gbe ɖeka?” 46 Esia megbe la, Rebeka gblɔna na Isak be: “Nye agbe va le ŋu nyɔm nam le Het vinyɔnuawo ta.+ Ne Yakob hã aɖe Het vinyɔnu aɖe le anyigba sia dzi abe nyɔnu siawo ke ene ɖe, ekema nu ka ŋuti megale agbe ɖo?”+\n^ Alo, “eye wòle akɔ fam na eɖokui be yeawu wò.”


38 Emegbe etsɔ akasiati kpa numevɔsamlekpui la. Edidi abɔklugui* atɔ̃, ekeke abɔklugui atɔ̃, ele dzogoe ene me, eye wòkɔ abɔklugui etɔ̃.+ 2 Eyome ewɔ dzowo ɖe eƒe dzogoe eneawo dzi wònye nu ɖeka. Eye wòfa akɔbli ɖe eŋu.+ 3 Emegbe ewɔ vɔsamlekpui la ŋu nuwo katã: dzofilɔgbawo, sofiwo, agba goboewo, gaflowo kple dzoɖenuwo. Akɔbli wòtsɔ wɔ eŋu nuawo katãe. 4 Etsɔ akɔbli wɔ gaɖɔ ɖe vɔsamlekpui la ƒe titina lɔƒo, le eƒe to la ƒe anyime. 5 Ewɔ akɔblisigɛ ene ɖe eƒe dzogoe eneawo dzi le klosalogaɖɔ la gbɔ lɔƒo, be woaƒo kpowo ɖe wo me atsɔ akɔe. 6 Emegbe etsɔ akasiati kpa kpowo eye wòfa akɔbli ɖe wo ŋu. 7 Azɔ eƒo kpoawo ɖe asigɛawo me, le vɔsamlekpui la ƒe axawo ne woatsɔ akɔe. Etsɔ ʋuƒowo wɔ vɔsamlekpui la wòle abe aɖaka ene. 8 Emegbe etsɔ akɔbli wɔ ze+ la kple eƒe zɔ; nyɔnu siwo wode dɔ asi na be woasubɔ le takpegbadɔa nu la ƒe gahuhɔ̃ewoe wòtsɔ wɔ woe. 9 Eye wòwɔ xɔxɔnu+ la. Etsɔ avɔ siwo wotsɔ ɖeti ɣi biɖibiɖi dada lɔ̃ la tɔ kpɔ ɖe xɔxɔnu la ƒe axa si trɔ ɖe anyiehe gome wòdidi abɔklugui alafa ɖeka.+ 10 Etsɔ akɔbli wɔ eƒe kpɔti blaeveawo kple woƒe anyinɔ blaeveawo. Eye wòtsɔ klosalo wɔ kpɔtiawo ƒe nulénuwo* kple woƒe kpeƒe ƒe gaviwo. 11 Avɔ si wòtsɔ tɔ kpɔ ɖe dziehekpa dzi la hã didi abɔklugui alafa ɖeka. Etsɔ akɔbli wɔ eƒe kpɔti blaeveawo kple woƒe anyinɔ blaeveawo. Eye wòtsɔ klosalo wɔ kpɔtiawo ƒe nulénuwo* kple woƒe kpeƒe ƒe gaviwo. 12 Ke avɔ si wòtsɔ tɔ kpɔ ɖe eƒe ɣetoɖoƒekpa dzi ya keke abɔklugui blaatɔ̃. Woƒe kpɔtiwo le ewo, eye woƒe anyinɔwo le ewo. Klosalo wòtsɔ wɔ kpɔtiawo ƒe nulénuwo* kple woƒe kpeƒe ƒe gaviwo. 13 Avɔ si wòtsɔ tɔ kpɔ ɖe ɣedzeƒekpa dzi la keke abɔklugui blaatɔ̃. 14 Avɔ si wòtsɔ tɔ kpɔ ɖe xɔxɔnua ƒe mɔnu ƒe akpa ɖeka la keke abɔklugui wuiatɔ̃, woƒe kpɔtiwo le etɔ̃, eye woƒe anyinɔwo le etɔ̃. 15 Eye avɔ si wòtsɔ tɔ kpɔ ɖe xɔxɔnua ƒe mɔnu ƒe akpa evelia la keke abɔklugui wuiatɔ̃, abe akpa kemɛa ke ene. Woƒe kpɔtiwo le etɔ̃, eye woƒe anyinɔwo le etɔ̃. 16 Ðeti ɣi biɖibiɖi dada wòtsɔ lɔ̃ avɔ siwo katã wotsɔ tɔ kpɔ ɖe xɔxɔnua ŋu godoo va kpe. 17 Etsɔ akɔbli wɔ kpɔtiawo ƒe anyinɔwo, etsɔ klosalo wɔ kpɔtiawo ƒe nulénuwo* kple wo kpeƒe ƒe gaviwo, efa klosalo ɖe kpɔtiawo tame, eye wòtsɔ klosalo wɔ xɔxɔnu la ƒe sɔtiawo katã ƒe kpeƒelénuwo.+ 18 Eyome etsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada lɔ̃ xɔxɔnu la ƒe mɔnuvɔ la. Edidi abɔklugui blaeve, eye wòkɔ abɔklugui atɔ̃, abe avɔ si wotsɔ tɔ kpɔ ɖe xɔxɔnu la ke ene.+ 19 Etsɔ akɔbli wɔ woƒe kpɔti eneawo kple woƒe anyinɔ eneawo. Etsɔ klosalo wɔ woƒe nulénuwo,* eye wòfa klosalo ɖe wo tame kple wo kpeƒe ƒe gaviwo ŋu. 20 Avɔgbadɔ la kple xɔxɔnu la ƒe tsyotiwo katã nye akɔbli.+ 21 Esiawoe nye avɔgbadɔ la, si nye Ðaseɖiɖigbadɔ+ la, ŋuti nuŋlɔɖi si Mose na Lewi viwo+ wɔ le nunɔla Itamar,+ Aron vi ƒe dzikpɔkpɔ te. 22 Bezalel,+ si nye Uri vi, Hur vi, tso Yuda-to la me, wɔ nu siawo katã abe ale si Yehowa de se na Mose ene. 23 Eye Oholiab,+ si nye Ahisamak si tso Dan-to la me ƒe viŋutsu kpe ɖe eŋu. Enye aɖaŋudɔwɔla, elɔ̃a nu ɖe avɔ me, eye wònya ale si wotsɔa ka blɔtɔ kple alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi lɔ̃a nui. 24 Sika si wodzɔ wònye nunyèvɔsa,+ si wozã le kɔkɔeƒe la ŋuti dɔ bliboa katã wɔwɔ me, la ƒe home le talento* blaeve vɔ asieke kple sekel* alafa adre blaetɔ̃, ne wobui ɖe teƒe kɔkɔe la ƒe sekel* la nu. 25 Klosalo si ameha la dometɔ siwo katã ƒe ŋkɔ woŋlɔ dzɔ la, le talento alafa ɖeka kple sekel akpe ɖeka alafa adre blaadre vɔ atɔ̃, ne wobui ɖe teƒe kɔkɔe la ƒe sekel* la nu. 26 Ame siwo katã xɔ ƒe blaeve kple edzivɔ,+ siwo ƒe ŋkɔ woŋlɔ la na sekel afã, le teƒe kɔkɔe la ƒe sekel* la nu, eye wo katã ƒe xexlẽme le ame akpe alafa ade kple etɔ̃ alafa atɔ̃ blaatɔ̃.+ 27 Etsɔ klosalo talento alafa ɖeka wɔ kɔkɔeƒe la ƒe anyinɔwo kple xɔmetsovɔ la ƒe anyinɔwo; talento alafa ɖeka wɔ anyinɔ alafa ɖeka; talento ɖeka wɔ anyinɔ ɖeka.+ 28 Etsɔ sekel akpe ɖeka alafa adre blaadre vɔ atɔ̃ wɔ sɔtiawo ƒe nulénuwo, efa klosalo ɖe sɔtiawo tame, eye wòkpe wo ɖekae. 29 Akɔbli si wodzɔ la le talento blaadre kple sekel akpe eve alafa ene. 30 Etsɔe wɔ anyinɔwo na sɔti siwo le takpegbadɔ la ƒe mɔnu, akɔblivɔsamlekpui la kple eƒe akɔbligaɖɔ la, vɔsamlekpui la ŋu nuwo katã, 31 kpɔti siwo le xɔxɔnua ƒe anyinɔwo katã, kpɔti siwo le xɔxɔnua ƒe mɔnu la ƒe anyinɔwo katã, avɔgbadɔ la ƒe tsyotiwo katã, kple xɔxɔnua ƒe tsyotiwo+ katã.


Psalmowo 138 | Biblia Le Internet Dzi | Xexe Yeye Gɔmeɖeɖe\nDavid ƒe ha. 138 Makafu wò tso dzi blibo me.+ Madzi kafukafuha na wòLe mawuwo ŋkume.* 2 Mabɔbɔ adze ŋgɔ wò gbedoxɔ kɔkɔe la,*+Eye makafu wò ŋkɔ,+Le wò amenuveve kple wò nuteƒewɔwɔ ta. Elabena èdo wò nya kple wò ŋkɔ ɖe dzi ƒo nu sia nu ta.* 3 Gbe si gbe meyɔ wò la, ètɔ nam;+Èna dzi ɖo ƒonye,* eye nèdo ŋusẽm.+ 4 Oo Yehowa, anyigbadzifiawo katã akafu wò,+Elabena woase ŋugbe siwo nèdo. 5 Woadzi ha le Yehowa ƒe mɔwo ŋu,Elabena Yehowa ƒe ŋutikɔkɔe lolo.+ 6 Togbɔ be Yehowa le dzi boo hã la, edzea si ɖokuibɔbɔla la,+Ke ekpɔa dadala ya tso adzɔge ʋĩi ke.+ 7 Ne mele xaxa me tom hã la, àxɔm ɖe agbe.+ Àdo wò asi ɖa ɖe nye futɔwo ƒe dɔmedzoe ŋu;Eye wò nuɖusi axɔ nam. 8 Yehowa awɔ nuwo katã ade goe nam. Oo Yehowa, wò lɔlɔ̃ si nu metsina o la li tegbee;+Mègagblẽ wò asinudɔwɔwɔwo ɖi o.+\n^ Agate ŋu afia, “Maƒo ha na wò atsɔ atsi tsitre ɖe mawu bubuwo ŋu.”\n^ Alo, “wò kɔkɔeƒe la.”\n^ Agate ŋu afia, “èna wò nya gbɔ wò ŋkɔ blibo la ŋu.”\n^ Alo, “Ède dzi ƒo na nye luʋɔ.”


Dɔwɔwɔwo 22 | Biblia Le Internet Dzi | Xexe Yeye Gɔmeɖeɖe (1984)\n22 “Ŋutsuwo, nɔviwo kple fofowo, miɖo to miase ale si mele ɖokuinye ta ʋli gee azɔ.” 2 (Eye esi wose be ele nu ƒom na wo le Hebrigbe me la, wogazi ɖoɖoe wu tsã, eye wògblɔ be:) 3 “Yudatɔe menye, wodzim le Tarso le Kilikia, gake du sia mee wofia num le, le Gamaliel ƒe afɔ nu, eye wofia mía tɔgbuiwo ƒe Se lam tsitotsito, eye mewɔ Mawu ƒe dɔ la kple veviedodo abe ale si mi katã miele ewɔm egbea ene. 4 Eye meti Mɔ sia yome va se ɖe ku me ke, eye meblaa ŋutsuwo kple nyɔnuwo siaa va dea gaxɔ me, 5 abe ale si nunɔlagã la kple amegãwo katã ate ŋu anye ɖasefowo nam le eŋuti ene. Mexɔ agbalẽwo hã tso wo gbɔ na nɔvi siwo le Damasko, eye menɔ mɔ dzi yina be mabla ame siwo nɔ afi ma la hã akplɔ ava Yerusalem, be woahe to na wo. 6 “Gake esi menɔ mɔa dzi gogo Damasko la, le ŋdɔ ga wuieve lɔƒo me la, kasia kekeli sesẽ aɖe klẽ tso dziƒo ƒo xlãm, 7 eye medze anyi hese gbe aɖe wògblɔ nam be: ‘Saul, Saul, nu ka ŋuti nèle yonyeme tim?’ 8 Meɖo eŋu be: ‘Wò ame kae, Aƒetɔ?’ Eye wògblɔ nam be: ‘Nyee nye Yesu, Nazaretetɔ la, ame si yome tim nèle la.’ 9 Nyateƒee, ame siwo nɔ mɔa zɔm kplim la kpɔ kekeli la, gake womese ame si nɔ nu ƒom nam la ƒe gbe o. 10 Ale megblɔ be: ‘Nu kae wòle be mawɔ, Aƒetɔ?’ Aƒetɔ la gblɔ nam be: ‘Tso, dze mɔ nàyi Damasko, eye woagblɔ nu sia nu si meɖo be nàwɔ la na wò le afi ma.’ 11 Gake esi nyemete ŋu nɔ naneke kpɔm o le kekeli la ƒe ŋutikɔkɔe ta la, ame siwo nɔ ŋunye lae lé nye alɔnu, hafi mete ŋu va ɖo Damasko. 12 “Ke Anania, ŋutsu aɖe si vɔ̃a Mawu le Se la nu, si ŋu Yudatɔ siwo katã nɔ afi ma la ƒo nu nyui le la, 13 va gbɔnye, eye esi wòtsi tsitre ɖe gbɔnye la, egblɔ nam be: ‘Saul, nɔvi, gakpɔ nu!’ Eye le gaƒoƒo ma tututu dzi la, mefɔ mo dzi kpɔe. 14 Egblɔ be: ‘Mía tɔgbuiwo ƒe Mawu la tia wò be, nàva nya yeƒe lɔlɔ̃nu, eye nàkpɔ Dzɔdzɔetɔ la, eye nàse eƒe numegbe, 15 elabena ele be nànye eƒe ɖasefo le amewo katã ŋkume le nu siwo nèkpɔ hese la ŋu. 16 Eye azɔ nu ka tae nèle hehem ɖe megbe? Tso, na woanyrɔ wò, eye woaklɔ wò nu vɔ̃wo ɖa to eƒe ŋkɔ la yɔyɔ me.’ 17 “Gake esi metrɔ va Yerusalem, eye menɔ gbe dom ɖa le gbedoxɔa me la, mekpɔ ŋutega aɖe, 18 eye mekpɔe wònɔ gbɔgblɔm nam be: ‘Netsɔ, do go le Yerusalem kaba, elabena womalɔ̃ ɖe ɖase si ɖim nèle tso ŋunye la dzi o.’ 19 Eye megblɔ be: ‘Aƒetɔ, woawo ŋutɔwo nyae nyuie be, medea ame siwo xɔ dziwò se la gaxɔ me, eye meƒoa wo le ƒuƒoƒe sia ƒuƒoƒe; 20 eye esi wonɔ wò ɖasefo Stefano ƒe ʋu kɔm ɖi la, nye ŋutɔ hã metɔ ɖe afi ma heda asi ɖe edzi, eye menɔ ame siwo wui la ƒe awudziwuiwo dzi kpɔm.’ 21 Ke hã, egblɔ nam be: ‘Heyi, elabena madɔ wò ɖe dukɔ siwo le didiƒe ʋĩi la gbɔ.’” 22 Ke wonɔ to ɖomee va se ɖe nya sia dzi, eye wokɔ woƒe gbewo dzi gblɔ be: “Miɖe ame sia ɖa le anyigba dzi, elabena medze anɔ agbe o!” 23 Eye esi wonɔ ɣli dom henɔ woƒe awudziwuiwo dam, eye wonɔ ke hlẽm ɖe ya me ta la, 24 aʋafiagã la ɖe gbe be woakplɔe ayi asrafowo ƒe nɔƒe la, eye wògblɔ be woaƒoe kple atam ne wòato nyateƒe, bene yeanya nu si tututu tae wonɔ ɣli dom ɖe eta nenema ɖo. 25 Gake esi wohe Paulo be woaƒoe la, egblɔ na asrafomegã si tɔ ɖe afi ma la be: “Ðe wòle se nu be miaƒo ame si nye Romatɔ, si womebu fɔ o la kple atam mahã?” 26 Ke esi asrafomegã la se nya sia la, eyi aʋafiagã la gbɔ, eye wòka eta nɛ gblɔ be: “Nu kae nèɖo ɖe tame be yeawɔ? Romatɔe ŋutsu sia nye lo!” 27 Eya ta aʋafiagã la te ɖe eŋu gblɔ nɛ be: “Gblɔe nam, Romatɔe nènyea?” Eɖo eŋu be: “Ɛ̃.” 28 Aʋafiagã la gblɔ nɛ be: “Ga gbogbo aɖee metsɔ ƒle dukɔmevinyenye ƒe gomenɔamesi siawo.” Paulo gblɔ be: “Gake nye ya ɖe wodzim ɖe wo me.” 29 Eya ta ame siwo di be yewoawɔ fui ne wòato nyateƒe la dzo le egbɔ enumake; eye vɔvɔ̃ ɖo aʋafiagã la ŋutɔ, esi wòva nya be Romatɔe wònye hafi yeblae. 30 Eya ta esi ŋu ke, eye wònɔ didim be yeanya nu si tututu ta Yudatɔwo nɔ enu tsom ɖo la, ena wotui, eye wòɖe gbe be nunɔlawo ƒe tatɔwo kple Sanhedrin blibo la naƒo ƒu. Eye wòkplɔ Paulo ɖi va anyi, eye wòna wòtsi tsitre ɖe wo dome.


Yehowa ɖo ŋku Xana dzi, eye wòfɔ fu dzi ŋutsuvi etɔ kple nyɔnuvi eve. Ke Samuel ɖevi la tsi le Yehowa gbɔ.\n5 Mose 7:14\nWoayra wò aƒo dukɔwo katã ta: mia dometɔa ɖeke magbe vidzidzi o, eye miaƒe lãwo matsi ko o.\n5 Mose 8:2\nƉo ŋku mɔ blibo la dzi, esi dzi Yehowa, wò Mawu, kplɔ wò toe le gbedzi ƒe blane sɔŋ, bena yeabɔbɔ wò ɖe anyi, ne yeado wò akpɔ, bena yeanya nusi le wò dzi me, be awɔ eƒe seawo dzi loo, alo mawo wo dzi o.\nEye Mawu yra wo, eye Mawu gblɔ na wo bena: Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi!\nKe Isak, ƒo koko na Yehowa le srɔ̃a ta, elabena etsi ko. Eye Yehowa ɖo to eƒe kokoƒoƒo la, eye srɔ̃a Rebeka fɔ fu.\nƉe mienyae bena, mawuxɔ míenye, eye Mawu ƒe Gbɔgbɔ la nɔa mia me oa?\namesi na konɔ la nɔa aƒe me, ne wòakpɔ dzidzɔ ahe vidada ene. Mikafu Yehowa!\nElabena wòe wɔ nye ayikuwo, eye nèkpɔ tanye le danye ƒe dɔme.\n Eye kpɔ ɖa, Elisabet, wò ƒometɔ la, fɔ fu le ŋutsuvi dzi ge le eƒe nyagãkuku me, eye ɣleti sia enye adelia na eya, amesi woyɔna be konɔ. Elabena naneke mese na Mawu o.\n Ke dɔla la gblɔ nɛ bena: Megavɔ̃ o, Zaxarya; elabena wose wò kukuɖeɖe la, eye srɔ̃wò Elisabet adzi ŋutsuvi na wò, eye nayɔ eƒe ŋkɔ be Yohanes. Eye wòanye dzidzɔ kple aseyetsotso na wò, eye ame geɖewo adzo dzi le eƒe dzidzi ŋuti. Elabena anye gã le Aƒetɔ la ŋku me, eye mele wein alo aha sesẽ no ge o, eye Gbɔgbɔ kɔkɔe ayɔe fũ tso keke dadaa ƒe dɔ me ke. Eye wòatrɔ Israel-viwo dome ame geɖewo ava Aƒetɔ, woƒe Mawu la gbɔ. Eye wòanɔ eŋgɔ le Eliya ƒe gbɔgbɔ kple ŋusẽ me be, wòatrɔ fofowo ƒe dziwo ava ɖeviwo gbɔ kple tosẽlawo ɖe ame dzɔdzɔewo ƒe nunya me, ne wòadzra dukɔ la ɖo ɖi woasu te na Aƒetɔ la. Eye Zaxarya gblɔ na dɔla la bena: Nuka me madze si nusia le mahã? Elabena nye la amegã ɖeɖi menye, eye srɔ̃nye hã xɔ ƒe geɖe. Eye dɔla la ɖo eŋu nɛ bena: Nyee nye Gabriel, si nɔa tsitre ɖe Mawu ŋku me, eye wòdɔm ɖa, be maƒo nu na wò, eye magblɔ nya nyui sia fia wò Eye kpɔ ɖa, wò aɖe latu, eye mele ŋute ge aƒo nu o, halase ŋkeke, si dzi nusiawo ava ve me, le esi mèxɔ nye nya, siwo nu woawu le woƒe ɣeyiɣi me la, dzi se o la ŋuti. Eye dukɔ la le Zaxarya lalam, eye woƒe mo wɔ yaa le eƒe mawuxɔ me tsitsi la ŋuti.\n Mikafu Yehowa! Woayra ŋutsu, si vɔ̃a Yehowa, eye wòkpɔa dzidzɔ le eƒe seawo ŋu vevie. Ŋusẽ anɔ viawo ŋu le anyigba dzi, eye woayra dzime dzɔdzɔe tɔwo ƒe ƒome. Nu geɖe kple kesinɔnu le eƒe me, eye eƒe dzɔdzɔenyenye li tegbee. Amenuvela, nublanuikpɔla kple dzɔdzɔetɔ nye kekeli dze na nuteƒewɔlawo le viviti me. Eme anye na ŋutsu, si naa nu ame, eye wòdoa nu na ame; eya ƒe nya aɖu dzi le ʋɔnudɔdrɔ̃ nu. Elabena ke maɖe le ete akpɔ o tegbee; ame dzɔdzɔe anɔ anyi hena ŋkuɖoɖodzi tegbee. Nya vɔ̃ sesea ɖeke madzi ŋɔ nɛ o, eƒe dzi dzea eme, eye wòɖoa dzi ɖe Yehowa ŋu. Dzi le eƒo mavɔ̃ o, vaseɖe esime wòakpɔ eƒe ketɔwo ta ɖa. Enaa nu ame dahewo fũ, eƒe dzɔdzɔenyenye li tegbee, eye eƒe dzo ade dzi le bubu me. Ame vɔ̃ɖi kpɔe, eye dzi kui, eɖu aɖukli, eye wòabu ɖa. Ame vɔ̃ɖiwo ƒe didi nu ayi.\n Wò konɔ, si medzi vi o, tso aseye; kpɔ dzidzɔ, eye nado aƒa, wò amesi melé ku kpɔ o! Yehowa be: Amesi tsi akogo la ƒe viwo sɔ gbɔ wu srɔ̃tɔ ƒe viwo. Keke wò agbadɔ ƒe nɔƒe de nu, eye nahe wò agbadɔvɔ me, megahe asi de megbe o! Didi wò kawo ɖe nu, eye naƒo wò tsyotiwo ɖe to! Elabena àkeke ɖe ɖusi kple mia me, viwòwo axɔ dukɔwo ƒe anyigba, eye woanɔ ɖu zu aƒedowo me. Megavɔ̃ o, elabena ŋu makpe wò o; wò mo megatsi da o, elabena ŋukpe malé wò o. Elabena àŋlɔ wò ɖetugbime ŋukpe be, eye màɖo ŋu wò ahosinyenye me vlododo o. Elabena wɔwòla enye srɔ̃wò, eŋkɔ nye Yehowa Zebaot, eye wò ɖela enye Israel ƒe kɔkɔeto la, eŋkɔ nye xexeame blibo ƒe Mawu. Elabena Yehowa ya wò abe nyɔnu, si wogblẽ ɖi wòle nu xam ene, eye abe ɖekakpuime srɔ̃, si wogbe ene, Yehowa ye gblɔe. Megblẽ wò di vie ko, ke matsɔ nublanuikpɔkpɔ gã aƒo wò ƒu. Le dɔmedzoedodo ƒe nyanyrã me meɣla nye ŋku me de wò ʋee: ke matsɔ amenuveve mavɔ akpɔ nublanui na wò, Yehowa, wò ɖelae gblɔe! Elabena esia le nam abe Noa ƒe tsiɖɔɖɔ ene; alesi mekɔ atam be, Noa ƒe tsiɖɔɖɔ magaɖe anyigba akpɔ o la, nenema ke meka atam be, nyemagado dɔmedzoe ɖe ŋuwò, eye nyemagaka mo na wò azɔ o. Elabena ne towo te ɖa, eye togbɛwo ʋã hã la, nye amenuveve mate ɖa le ŋuwò o, eye nye ŋutifafa nubabla maʋã o, Yehowa, wò nublanuikpɔlae gblɔe! Wò hiãtɔ, si ahom lɔ ɖe nu, eye womefa akɔ na wò o, kpɔ ɖa, matsɔ kpe ŋɔŋɔewo aɖo gɔwòme anyi, eye matsɔ adzagba aɖo wò agunu anyi. Mana wò xɔta tsutsuẽwo nanye gbloti, wò agbowo nanye soe, eye wò kpɔtɔtɔ blibo la nanye kpe xɔasiwo. Viwòwo katã anye Yehowa ƒe nusrɔ̃viwo, eye viwòwo ƒe ŋutifafa asa gbɔ. Dzɔdzɔenyenye woatsɔ ali ke wò; anɔ adzɔge na ŋutasesẽ, elabena mavɔ̃ o, eye anɔ adzɔge na ŋɔdzi, elabena mate ɖe ŋuwò o. Kpɔ ɖa, ne amea ɖe wɔ avu la, menye nyee dɔe o; amesi wɔ avu kpli wò la, atsi asiwò me. Kpɔ ɖa, nyee wɔ gbede, amesi ƒlɔa dzo ɖo, eye wòtua lãnu le eƒe dɔwɔwɔ nu; eye nyee wɔ nugblẽla hã, be wòagblẽ nu. Lãnu sia lãnu, si wotu ɖe ŋuwò la, madze edzi o, eye abu tɔ aɖe, siwo katã tso ɖe ŋuwò le ʋɔnu. Esia nye Yehowa ƒe dɔlawo ƒe domenyinu, eye woƒe dzɔdzɔenyenye tso gbɔnye, Yehowa ye gblɔe!\n Ŋutsua ɖe tso Ramatayim-Zofim le Efrayim-to la dzi, eŋkɔ nye Elkana, amesi nye Yeroxam vi, amesi nye Elihu vi, amesi nye Toxu vi, amesi nye Zuf vi, eye wònye Efrayimtɔ. Eɖe srɔ̃ eve, ɖeka ŋkɔ nye Xana, eye evelia ŋkɔ nye Penina; Penina dzi vi, ke Xana medzi via ɖeke o. Eye ŋutsu sia tsoa eƒe ɖu me ƒe sia ƒe yina ɖadoa gbe ɖa, eye wòasa vɔ na Yehowa Zebaot le Silo, afisi Eli ƒe viŋutsu eveawo Xofni kple Pinexas wonye nunɔla na Yehowa le. Gbesigbe Elkana sa vo la, emãa lã na srɔ̃ Penina kple viaŋutsuwo kpakple vianyɔnuwo. Ke ena lã Xana ɖe ame eve nu, elabena elɔ̃ Xana, evɔ wònye Yehowa tsi eƒe dɔ nu hafi. Eye atsusia tsɔ dzikunyawo gbã dzi nɛ, le esi Yehowa tsi eƒe dɔ nu ta. Alea wòwɔna ƒe sia ƒe, eye godogodo, ne wova Yehowa ƒe me la, edoa dziku nɛ, ale be wòlea avi me, eye wòdoa kpo nuɖuɖu. Tete srɔ̃a Elkana gblɔ nɛ bena: Xana, nuka le wowòm nele avi fam, eye nukaŋuti nègbe nuɖuɖu, eye wò dzi le nu xam? Ɖe nyemede ŋutsuvi ewo nu na wò oa? Eye esi Xana du nu no nu le Silo vɔ la, etsi tre yi Yehowa ŋku me. Eye nunɔla Eli bɔbɔ nɔ atiklã dzi le Yehowa ƒe gbedoxɔ la ƒe ʋɔtru nu. Eye wòle nu xam vevie, eye wòdo gbe ɖa na Yehowa hele avi fam hehehe. Eye wòɖe adzɔgbe gblɔ bena: Yehowa Zebaot, ne ekpɔ wò dɔlanyɔnu ƒe hiã ɖa, eye nèɖo ŋku wò dɔlanyɔnu dzi, mèŋlɔe be o, eye nena ŋutsuvi wò dɔlanyɔnu la, ekema matsɔe na Yehowa le eƒe agbe me ŋkekewo katã me, eye talũhɛ made ta ŋu nɛ o! Eye esi wòle gbe dom ɖa le Yehowa ŋku me eteƒe didi la. Eli lé ŋku de eƒe nu ŋu. Ke Xana le nu ƒom le dzi me, negbe eƒe nuyiwo koe le ʋaʋãm butubutu, eye eƒe gbe mele dzi dem o: eyata Eli bui ahamulae. Eye Eli gblɔ nɛ bena: Ɣekaɣi namu aha ase do? Na wein la nakɔ le mo na wò! Xana do ŋu gblɔ bena: Gbeɖe, nye aƒetɔ, nyɔnu nuxala menye, nyemeno wein alo aha muamea ɖeke o: ke boŋ nye dzimenyawoe meɖe ɖe go le Yehowa ŋku me. Megabu wò dɔlanyɔnu ame ɖigbɔe o, nye hiãwo kple nuxaxawo ŋu meƒo nu le vaseɖe fifi! Tete Eli gblɔ bena: Yi le ŋutifafa me, Israel ƒe Mawu la awɔ nusi nèbiae la na wò! Eɖo ŋu bena: Ne ève wò dɔlanyɔnu nu ko! Emegbe nyɔnu la lé eƒe mɔ, eye woɖu nu, eye megato mo azɔ o. Eye wòfɔ ŋdi kanya ɖado gbe ɖa le Yehowa ŋku me, emegbe wotrɔ yi woƒe xɔ nu le Rama. Eye Elkana do srɔ̃ Xana gbɔ, eye Yehowa ɖo ŋku edzi. Esi ƒe trɔ la, Xana fɔ fu dzi ŋutsuvi, eye wòna ŋkɔe bena Samuel, elabena egblɔ be: Yehowa si me mebiae le. Eye Elkana kple eƒemetɔwo katã yi, bena wòasa ƒevɔ, eye wòawɔ eƒe adzɔgbeɖeɖewo dzi na Yehowa. Ke Xana ya meyi o, elabena egblɔ na srɔ̃ bena: Ne ɖevi la ɖi no la, ekema makplɔe ayii, be wòado ɖe Yehowa ŋku me, eye woatsi afima ɖaa. Tete srɔ̃a Elkana gblɔ nɛ bena: Wɔ alesi dze ŋuwò, tsi anyi, vaseɖe esime naɖee le no nu! Yehowa nena wò nya nava me ko! Ale nyɔnu la tsi aƒe, eye wòna no via, vaseɖe esime woɖee le no nu. Eye esi woɖee le no nu la, ekplɔe ɖe asi, eye wòlé nyi, si xɔ ƒe etɔ̃, kpe ɖe wɔ efa ɖeka kpakple wein lãgbalẽgolo ɖeka ŋu heyi. Eye Xana kple ɖevi la wova Yehowa ƒe me le Silo. Wowu nyi la, eye wòkplɔ ɖevi la yi na Eli. Eye wògblɔ bena: Nye aƒetɔ, taflatse! Nye aƒetɔ, meta wò siaa! Nyee nye nyɔnu, si tsi tre ɖe gbɔwò le teƒe sia ɖo gbe ɖa na Yehowa. Ɖevi sia tae medo gbe ɖa le, eye Yehowa na nusi mebiae la, va me nam. Eyata mekplɔe ve na Yehowa le eƒe agbe me ŋkekewo katã me, elabena Yehowa si me wobiae le. Eye wòdo gbe ɖa na Yehowa le afima.


Biblica® Se aɖeke mebla Biblia zazã o Agbenya La™ Dɔwɔwɔwo 1\nYesu ƒe dziƒoyiyi\n1 O Teofilos, le nye agbalẽ gbãtɔ na wò me la, meŋlɔ nu tso nu siwo katã Yesu de asi wɔwɔ kple fiafia me 2 va se ɖe ŋkeke si dzi wokɔe yi dziƒoe le esime wòde se na Apostolo siwo wòtia to Gbɔgbɔ Kɔkɔe la me vɔ megbe ŋu. 3 Le eƒe fukpekpe, ku kple tsitretsitsi megbe la, eɖe eɖokui fia ame siawo, eye wòna kpɔɖeŋu geɖewo tsɔ ɖo kpe edzi na wo be yele agbe. Eɖe eɖokui fia wo le ŋkeke blaene sɔŋ me, eye wòƒo nu na wo tso mawufiaɖuƒe la ŋuti. 4 Gbe ɖeka esi Yesu nɔ nu ɖum kple eƒe Apostolowo la, ede se na wo be, “Migadzo le Yerusalem o, ke boŋ milala va se ɖe esime miaxɔ Fofonye ƒe nunana si ŋugbe wòdo, nu si ŋu meƒo nu tsoe na mi xoxo, 5 elabena Yohanes tsɔ tsi de mawutsi ta na amewo, gake le ŋkeke ʋɛ aɖewo megbe la, miawo ya la, woatsɔ Gbɔgbɔ Kɔkɔe la adee na mi.”\n6 Esi Yesu kple apostoloawo gado go la, wobiae be, “Aleke, Aƒetɔ, ɖe nèle Israel dukɔ la ɖe ge tso Romatɔwo te, aɖoe te abe dukɔ nɔɖokuisi ene azɔa?”\n7 Yesu ɖo eŋu na wo be, “Fofo la ŋutɔe ɖo ŋkeke na nu siawo tɔgbi le eƒe ŋusẽ me, eye mehiã be miawo mianya ɣeyiɣi la kple ŋkeke la o. 8 Gake miaxɔ ŋusẽ ne Gbɔgbɔ Kɔkɔe la va mia dzi, eye mianye nye ɖaseɖilawo le Yerusalem, Yudea kple Samaria nutomewo katã kple xexea me ƒe seƒe ke.”\n9 Le nya siawo gbɔgblɔ vɔ megbe teti ko la, Mawu ƒe gbɔgbɔ kɔe yi dziƒo, esi nusrɔ̃lawo nɔ ekpɔm, eye wòbu ɖe wo le lilikpo la me. 10 Wogawu mo dzi ganɔ dziƒo kpɔm esi wònɔ bubum ɖe lilia me. Kasia ame eve aɖewo siwo le awu ɣiwo me la va tsi tsitre ɖe wo xa. 11 Ame eve siawo gblɔ na wo bena, “Mi Galilea ŋutsuwo, nu ka ta miegale tsitre ɖe afi sia le yame kpɔm gãa ale? Yesu si Mawu ƒe gbɔgbɔ kɔ yi dziƒoe le mia gbɔ, agatrɔ agbɔ abe ale si tututu miekpɔe wokɔe yi dziƒoe ene.”\n12 Le nyadzɔdzɔ siawo megbe la, Apostoloawo ɖi tso Amito la dzi, afi si nu siawo dzɔ le la hetrɔ va Yerusalem si didi abe agbadroƒe ɖeka ko ene. 13 Esi wova ɖo Yerusalem la, woyi ɖanɔ xɔ si me wonɔna le dziƒoxɔ dzi la me. Apostolo siwo nɔ afi ma la woe nye:\nPetro, Yohanes, Yakobo, Andrea;\nFilipo kple Toma;\nBartolomeo kple Mateo;\nYakobo si nye Alfeo ƒe vi, Simɔn si wogayɔna be Zelote, Yuda si nye Yakobo ƒe vi.\n14 Wonɔ gbedodoɖa dzi atraɖii kple nyɔnu siwo nɔ wo ŋu kpakple Yesu dada Maria kple Yesu nɔviŋutsuwo.\n15 Le ŋkeke mawo me la, Petro tsi tsitre gblɔ na xɔsetɔ (siwo ƒe xexlẽme anɔ abe alafa ɖeka kple blaeve) ene la be, 16 “Nɔviwo, ele be ŋɔŋlɔ si Gbɔgbɔ kɔkɔe la gblɔ to David dzi le blema ku ɖe Yuda ŋu la nava eme. Yuda siae fia Yesu yomemɔ. 17 Enye mía dometɔ ɖeka si kpɔ gome le dɔ sia me kpli mí.”\n18 (Yuda tsɔ ga si wòxɔ ɖe Yesu dede asi ta la ɖaƒle anyigba aɖe si dzi wòwu eɖokui le. Eti kpo tsɔ eɖokui xlã ɖe anyi, hewo to, eye eƒe dɔmenuwo kaka ɖe afi ma. 19 Eƒe kunya sia kaka ɖe Yerusalem dua me kaba ŋutɔ ale wona ŋkɔ teƒe ma le wo degbe me be, Akeldoma si gɔmee nye Ʋunyigba.)\n20 Petro gblɔ be, “Elabena woŋlɔe ɖi ɖe Psalmogbalẽ me be,\n“ ‘Eƒe nɔƒe neɖi gbɔlo,\nmègana be ame aɖeke neganɔ afi ma o,’\n“ ‘Ame bubu naxɔ eƒe amekplɔdɔ awɔ.’ ”\n21 Petro yi eƒe nuƒoa dzi be, “Azɔ la, ele be míatia ame bubu aɖe wòanɔ Yuda teƒe le mía dome. Ame si míatia la nanye ame si nɔ mía dome tso gɔmedzedzea esi Aƒetɔ Yesu nɔ anyi kpli mí, 22 tso ɣeyiɣi si me Yohanes de mawutsi ta nɛ va se ɖe esime Mawu ƒe Gbɔgbɔ kɔe le mía gbɔ yi dziƒo. Wo dometɔ ɖeka nazu tsitretsitsi ƒe ɖaseɖila akpe ɖe mía ŋu.”\n23 Ale ƒuƒoƒe la tɔ asi ame eve dzi. Ame siawoe nye, Yosef si woyɔna be Barsaba (ame si wogayɔna hã be Yusto), kple Matias, be woatia wo dometɔ ɖeka. 24 Emegbe la, wodo gbe ɖa gblɔ be, “Aƒetɔ, wòe nya ame sia ame ƒe dzi me, eya ta fia ame si nètia le ame eve siawo dome mí 25 be wòaxɔ Apostolonyenye ƒe dɔ sia ɖe Yuda teƒe, ame si gblẽ dɔ la ɖi heyi teƒe si dzee.”\n26 Le esia megbe la, woda akɔ, eye wòdze Matias dzi, ale wotiae abe apostolo ene kpe ɖe ame wuiɖekɛ mamlɛawo ŋu.


Dɔwɔwɔwo 5 | Biblia Le Internet Dzi | Xexe Yeye Gɔmeɖeɖe\nAnania kple Safira (1-11)\nApostoloawo wɔ dzesi geɖewo (12-16)\nWode wo gaxɔ me ke woɖe wo do goe (17-21a)\nWogakplɔ wo va Sanhedrin la ŋkume (21b-32)\n‘Ele be woaɖo to Mawu wu amewo’ (29)\nAɖaŋu si Gamaliel ɖo (33-40)\nGbeƒãɖeɖe tso aƒe me yi aƒe me (41, 42)\n5 Ke ŋutsu aɖe si ŋkɔe nye Anania kple srɔ̃a Safira dzra woƒe nunɔamesi aɖe. 2 Gake ŋutsua tsɔ ga la ƒe ɖe ɣla, srɔ̃a hã nya nu tso eŋu, eye wòtsɔ eƒe ɖe ko va da ɖe apostoloawo ƒe afɔnu.+ 3 Ke Petro gblɔ be: “Anania, nu ka tae Satana na nèdo dzi da alakpa+ na gbɔgbɔ kɔkɔe la,+ eye nètsɔ anyigbaa ƒe ga la ƒe ɖe ɣla? 4 Zi ale si wòkpɔtɔ le asiwò la, menye tɔwò ko wònye oa? Eye esi nèdzrae vɔ la, ɖe megakpɔtɔ le wò ŋusẽ te oa? Nu ka tae nèɖo nu sia le wò dzi me? Menye amewoe nèda alakpa na o, ke boŋ Mawue.” 5 Esi Anania se nya siawo la, emu dze anyi enumake, eye wòku. Ale vɔvɔ̃ gã aɖe dze ame siwo katã se eŋunya la dzi. 6 Eye ɖekakpuiawo tso, woxatsa avɔ ɖe eŋu, eye wokɔe do go yi ɖaɖi. 7 Anɔ gaƒoƒo etɔ̃ megbe la, srɔ̃a hã va do, gake menya nu si dzɔ o. 8 Petro gblɔ nɛ be: “Gblɔe nam, home siae mi ame evea miedzra anyigba laa?” Egblɔ be: “Ɛ̃, home mae.” 9 Eya ta Petro gblɔ nɛ be: “Nu ka tae mi ame evea miewɔ ɖeka be miado Yehowa* ƒe gbɔgbɔ la kpɔ? Kpɔ ɖa! Ame siwo ɖi srɔ̃wò la ƒe afɔwo le ʋɔtrua nu; woakɔ wò hã ado goe.” 10 Enumake emu dze anyi ɖe eƒe afɔnu, eye wòku. Esi ɖekakpuiawo ge ɖe eme la, wokpɔe be eku, eye wokɔe do go yi ɖaɖi ɖe srɔ̃a xa. 11 Ale vɔvɔ̃ gã aɖe dze hame blibo la kple ame siwo katã se nya siawo la dzi. 12 Wonɔ dzesi kple nukunu geɖewo hã wɔm le dukɔ la dome to apostoloawo dzi;+ eye wo katã wokpea ta le Salomo ƒe Akpata la me kple tame ɖeka.+ 13 Nyateƒee, dzi menɔ ame susɔeawo dometɔ aɖeke ƒo be wòawɔ ɖeka kpli wo o; gake ameawo kafua wo. 14 Gawu la, ame siwo xɔ Aƒetɔ la dzi se la nɔ dzidzim ɖe edzi, wonye ŋutsuwo kple nyɔnuwo ƒe ha gã aɖe.+ 15 Amewo kɔa dɔnɔwo va dana ɖe ablɔwo me gɔ̃ hã, eye wotsɔa wo mlɔa abati suewo kple abawo dzi le afi ma, ale be ne Petro va yina la, eƒe vɔvɔli ya teti nadze wo dometɔ aɖewo dzi.+ 16 Ame gbogbo aɖewo hã tsoa du siwo ƒo xlã Yerusalem me vana, eye wokɔa dɔnɔwo kple ame siwo gbɔgbɔ makɔmakɔwo le fu ɖem na la vanɛ, eye wodaa gbe le wo katã ŋu. 17 Ke nunɔlagã la kple eŋume siwo nye Zadukitɔwo ƒe kɔmama la me tɔ siwo yɔ fũu kple ŋuʋaʋã la, tso. 18 Eye wolé apostoloawo de dua ƒe gaxɔ me.+ 19 Ke le zã me la, Yehowa* ƒe dɔla va ʋu gaxɔ la ƒe ʋɔtruwo,+ eye wòkplɔ wo do goe hegblɔ na wo be: 20 “Miyi ɖatsi tsitre ɖe gbedoxɔa me, ne mianɔ agbe sia ŋu nyawo katã gblɔm na amewo.” 21 Esi wose esia la, woyi gbedoxɔa me ŋdi kanya, eye wode asi nufiafia me. Ke esi nunɔlagã la kple eŋumewo va ɖo la, woyɔ Sanhedrin blibo la kple Israel-viwo ƒe ametsitsiawo ƒe ha blibo la ƒo ƒu, eye wodɔ amewo ɖe gaxɔa me be woakplɔ apostoloawo vɛ. 22 Ke esi atikplɔtɔawo ɖo afi ma la, womekpɔ wo le gaxɔa me o. Eya ta wotrɔ gbɔ va ka nya la ta 23 be: “Míekpɔ gaxɔ la wòle tutu nyuie, eye dzɔlawo hã le tsitre ɖe ʋɔtruawo nu, ke esi míeʋui la, míekpɔ ame aɖeke le eme o.” 24 Esi gbedoxɔdzikpɔlawo ƒe amegã kple nunɔlawo ƒe tatɔwo se nya siawo la, wotɔtɔ le nya siawo ŋu le nu si ava do tso eme la ŋu. 25 Ke ame aɖe va gblɔ na wo be: “Mikpɔ ɖa! Ŋutsu siwo mielé de gaxɔ me lae nye ema tɔ ɖe gbedoxɔa me le nu fiam amewo.” 26 Ale dzikpɔlawo ƒe amegã la kple eƒe atikplɔtɔawo yi ɖakplɔ wo vɛ, ke menye kple sesẽ o, elabena wole vɔvɔ̃m be dukɔa ava ƒu kpe yewo.+ 27 Eya ta wokplɔ wo va tsi tsitre ɖe Sanhedrin la ŋkume. Eye nunɔlagã la bia gbe wo 28 eye wògblɔ be: “Míede se na mi eme kɔ nyuie be miagayi edzi anɔ nu fiam le ŋkɔ sia dzi o,+ gake miena miaƒe nufiafia xɔ Yerusalem katã kpe ɖo, eye mieɖoe kplikpaa be yewoahe ŋutsu sia ƒe ʋu ava mía dzi.”+ 29 Petro kple apostolo bubuawo ɖo eŋu be: “Ele be míaɖo to Mawu abe dziɖula ene wu amewo.+ 30 Mía tɔgbuiwo ƒe Mawu la fɔ Yesu ɖe tsitre, ame si miawo miewu esi miehee ɖe ati ŋu.+ 31 Mawu do ame sia ɖe dzi le eƒe ɖusime+ wòzu Kplɔla Vevitɔ+ kple Ðela,+ be wòana Israel natrɔ dzi me, eye woatsɔ nu vɔ̃wo ake.+ 32 Eye míawoe nye nu siawo ŋuti ɖasefowo,+ eye gbɔgbɔ kɔkɔe+ si Mawu na ame siwo ɖoa toe abe dziɖula ene la hã ɖia ɖase.” 33 Esi wose esia la, eku dzi na wo vevie,* eye wodi be yewoawu wo. 34 Ke Farisitɔ aɖe si ŋkɔe nye Gamaliel,+ eye wònye Sefiala si ŋu ameawo katã dea bubui la, tsi tsitre le Sanhedrin la, eye wòɖe gbe be woakplɔ ŋutsuawo ado goe vie. 35 Eye wògblɔ na etɔwo be: “Israel ŋutsuwo, mikpɔ mia ɖokui dzi nyuie le nu si ɖom miele be yewoawɔ ame siawo la ŋu. 36 Le kpɔɖeŋu me, hafi ŋkeke siawo naɖo la, Teuda va do nɔ gbɔgblɔm be yenye ame aɖe, eye ame siwo anɔ alafa ene ye nɔ eƒe ha la me. Ke wowui, eye ame siwo katã dze eyome la ka hlẽ, eye wo nu va yi. 37 Eya megbe Yuda Galileatɔ la hã va do le ŋkɔŋɔŋlɔ ƒe ŋkekeawo me, eye wòhe amewo ɖe eɖokui ŋu. Ŋutsu ma hã ku, eye ame siwo katã dze eyome la ka hlẽ. 38 Eya ta le ale si nɔnɔmeawo le fifia nu la, mele egblɔm na mi be, migade nu ame siawo ƒe nya me o, ke boŋ miɖe asi le wo ŋu. Elabena ne amewo gbɔe ɖoɖo sia alo dɔ sia tso la, ekema eme ava gblẽ; 39 ke ne Mawu gbɔe wòtso la, miate ŋu agblẽ eme o.+ Ne menye nenema o la, ava dze abe ɖe miele avu wɔm kple Mawu ŋutɔ ene.”+ 40 Ale woxɔ aɖaŋu si wòɖo la, eye woyɔ apostoloawo vɛ, ƒo wo,+ eye wode se na wo be woadzudzɔ nuƒoƒo le Yesu ƒe ŋkɔ me, eye woɖe asi le wo ŋu wodzo. 41 Eya ta wodzo le Sanhedrin la ŋkume, eye wonɔ dzidzɔ kpɔm+ be wobu yewo be yewodze woado vlo yewo le eƒe ŋkɔ la ta. 42 Eye gbe sia gbe woyi edzi nɔ nu fiam henɔ nya nyui la gblɔm le Kristo la, si nye Yesu ŋu+ madzudzɔmadzudzɔe le gbedoxɔa me kple aƒe me yi aƒe me.+\n^ Alo, “etɔ wo vevie.”


Dawid ƒe ha na henɔ la. Mele mɔ kpɔm na Yehowa kakaka, eziɔ to ɖe ŋunye, eye wòsa nye ɣlidodo. Ehem tso gbegblẽ ƒe do la me, eye wòɖem le ba finyafinya me, etsɔ nye afɔ ɖo agakpe dzi, eye wòli ke nye afɔɖeɖewo,\nAme geɖewo le gbɔgblɔm le ŋunye be: Xɔnamea ɖeke mele Mawu gbɔ nɛ o! Sela.\nAme vɔ̃ɖi kpɔa vevesese geɖe; ke amesi ɖoa ŋu ɖe Yehowa ŋu la, atsɔ amenuveve aƒo xlãe.\nNe nye ketɔwo le alɔme ɖem le gbɔgblɔm nam edziedzi be: Afika gɔ̃ wò Mawu le hã la, enɔna abe ŋɔ ɖunue le nye ƒuwo me ene.\nEsiawo megblɔ na mi, bena míakpɔ ŋutifafa le menye. Le xexea me la miekpɔ xaxa; gake miaƒe dzi nedze eme; nye la meɖu xexeame dzi.\n Elabena menyae keŋ bena, eɖanye ku o, eɖanye agbe o; eɖanye mawudɔlawo o, eɖanye dziɖulawo o; eɖanye ŋusẽwo o; eɖanye nusi le fifi o, eɖanye nusi le vava ge o; eɖanye kɔkɔƒe o, eɖanye gogloƒe o, alo nuwɔwɔ bubua ɖe o, mate ŋu amã mí atso Mawu ƒe lɔlɔ̃, si le Kristo Yesu, mía Aƒetɔ me la gbɔ o.\n Lɔlɔ̃tɔwo, migana fiafiã ƒe tetekpɔ, si va mia dzi hena mia dodokpɔ la, nawɔ yaa ɖe mi, abe nyaa ɖe ƒomevie va dzɔ ɖe mia dzi ene o; ke boŋ zi geɖe alesi miekpɔ gome le Kristo ƒe fukpekpewo me la, zi geɖe ma ke mikpɔ dzidzɔ bena, le eƒe ŋutikɔkɔe ƒe ɖeɖefia me hã la míakpɔ dzidzɔ, eye miatso aseye.\n Yehowa lia ke ŋutsu ƒe afɔɖeɖe, nenye be, eƒe mɔwo dze eŋu. Ne edze anyi la, made baba ɖe anyi o, elabena Yehowa léa eƒe asi ɖe te.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nLe ƒe si va yi me la, ame 6,035,564, siwo nye ɖeviwo kple ame tsitsiwo, zã gaƒoƒo 1,171,270,425 tsɔ ƒo nu tso eŋu na ame bubuwo le dukɔ 235 me. Tsɔ kpe ɖe egbɔgblɔ kple nu ŋu la, wona agbalẽ miliɔn 700 kple edzivɔ amewo tsɔ ɖe gbeƒãe heɖe eme. Woma kasɛt kple videokasɛt akpe geɖe hã tsɔ na amewo nya nu tso eŋu. Nukae “wònye”?\nMAWU Fiaɖuƒe ŋuti nyanyui ‘lae.’ Nyateƒee, womeɖe gbeƒã “fiaɖuƒe ŋuti nyanyui sia” wòde alesi wole ewɔmee egbea nu kpɔ le amegbetɔ ƒe ŋutinya me o.—Mateo 24:14.\nAmesiwo le xexeame katã ƒe gbeƒãɖeɖe kple nufiafia dɔ sia wɔm la katã nye lɔlɔ̃nu faa dɔwɔlawo. Le xexeame ƒe nukpɔsusu nu la, adze abe womedze na dɔ sia wɔwɔ o ene. Ke nukae na dzi le wo ƒo eye wole dzidzedze kpɔm le dɔa wɔwɔ me? Ŋusẽ si le Fiaɖuƒe ŋuti nyanyuia ŋu wɔa akpa vevi aɖe le esia me, elabena enye yayra siwo ameƒomea ava kpɔ ŋuti nya. Enye yayra siwo amewo katã dina—dzidzɔkpɔkpɔ, gakuxi ƒe anyimanɔmanɔ, dziɖuɖu nyui, ŋutifafa kple dedienɔnɔ, kple nu bubu aɖe si ŋu ame akpa gãtɔ mebuna gɔ̃ hã o—si nye agbe mavɔ! Esia nye nyanyui na amesiwo le gɔmesese kple tameɖoɖo si le agbe ŋu dim la vavã. Ẽ, yayra siawo kple bubuwo ate ŋu asu asiwò ne èxɔ Fiaɖuƒe ŋuti nyanyuia henɔ agbe ɖe enu.\nNukae Fiaɖuƒea Nye?\nKe nukae Fiaɖuƒe si wole gbeƒã ɖemee be enye nyanyui la nye? Enye Fiaɖuƒe si wofia ame miliɔn geɖe be woado gbe ɖa abia le nya nyanyɛ siawo me be: “Mía Fofo, si le dziƒowo! Wò ŋkɔ ŋuti nakɔ! Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!”—Mateo 6:9, 10.\nEnye Fiaɖuƒe si ŋu Hebritɔ nyagblɔɖila Daniel ƒo nu tsoe ƒe alafa 25 kple edzivɔ va yi esime wòŋlɔ bena: “Dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”—Daniel 2:44.\nEyata nyanyui la ku ɖe Mawu ƒe Fiaɖuƒe, alo dziɖuɖu, si aɖe nuvɔ̃ɖiwɔwɔwo katã ɖa eye wòaɖu anyigba katã dzi le ŋutifafa me ŋu. Ana tameɖoɖo si le Wɔla la si na ameƒomea kple anyigba tso gɔmedzedzea me la nava eme.—Mose I, 1:28.\n“Dziƒofiaɖuƒe la Ðo Vɔ”\nƑe 2,000 kloe enye si va yi la, ŋutsu aɖe si tsɔ eɖokui ke si ƒe dzedzeme kple nɔnɔme he ame geɖe ƒe susu lae ɖe gbeƒã Fiaɖuƒe ŋuti nyanyuia zi gbãtɔ le dutoƒo. Ŋutsu mae nye Yohanes Amenyrɔɖetsimela, si nye Yudatɔ nunɔla Zaxarya kple srɔ̃a Elizabet ƒe viŋutsu. Yohanes do awu si nye kposɔfu, eye wòtsɔ lãgbalẽ bla ali dzii, abe alesi Eliya si nye vɔvɔli nɛ la doa awui ene. Gake eƒe gbedasia ye he ame geɖe ƒe susu. Eɖe gbeƒãe be: “Mitrɔ le miaƒe dzi me; elabena dziƒofiaɖuƒe la ɖo vɔ.”—Mateo 3:1-6.\nAmesiwo se Yohanes ƒe nyawo la nye Yudatɔwo, amesiwo gblɔ be yewonye Mawu vavã, Yehowa, subɔlawo. Woƒe dukɔa xɔ Se ƒe nubabla la to Mose dzi anɔ ƒe 1,500 do ŋgɔ. Gbedoxɔ dzeania, afisi wosaa vɔ siwo Sea bia le la, kpɔtɔ nɔ Yerusalem. Yudatɔwo ka ɖe edzi be yewoƒe tadedeagu dzea Mawu ŋu.\nGake esi ame aɖewo se Yohanes ƒe gbeƒãɖeɖe la, wova kpɔe be yewoƒe subɔsubɔha la mele abe alesi yewobui ene o. Helatɔwo ƒe nuwɔna kple xexemenunya va ge ɖe Yuda-subɔsubɔ ƒe nufiafiawo me. Wotsɔ dzixɔse kple kɔnu siwo woa ŋutɔwo to vɛ la tɔ tsi se si woxɔ tso Mawu gbɔ to Mose dzi eye womegabunɛ gɔ̃ hã o. (Mateo 15:6) Esi woƒe subɔsubɔhakplɔla dzimesẽlawo kple nublanuimakpɔlawo kplɔ wo trae ta la, ame akpa gãtɔ ƒe tadedeagu megadze Mawu ŋu o. (Yakobo 1:27) Ele be woatrɔ dzime le nuvɔ̃ siwo wowɔ ɖe Mawu ŋu kple Se ƒe nubabla si dzi woda le la me.\nƔemaɣi la, Yudatɔ geɖe nɔ mɔ kpɔm na Mesia, alo Kristo, si ŋugbe wodo la ƒe dodo eye ame aɖewo nɔ ɖi kem le wo ɖokui me le Yohanes ŋu be: “Ðewo mahĩ eyae nye Kristo la.” Gake Yohanes gblɔ be menye yee o eye efia asi ame bubu na wo, amesi ŋu wògblɔ le be: “Amesi ƒe atokotawo nu ka medzem be, matui o.” (Luka 3:15, 16) Esi Yohanes nɔ amesi Yesu nye ɖem fia eƒe nusrɔ̃lawo la, egblɔ be: “Kpɔ ɖa, Mawu ƒe alẽvi, si le xexeame ƒe nuvɔ̃ la tsɔm yina la, enye si!”—Yohanes 1:29.\nEsia nye nyanyui nyateƒe, elabena Yohanes to ema dzi nɔ asi fiam agbe kple dzidzɔkpɔkpɔ ƒe mɔ na amewo katã—mɔ mae nye Yesu, amesi “le xexeame ƒe nuvɔ̃ la tsɔm yina.” Wodzi amegbetɔwo katã ɖe nuvɔ̃ kple ku ƒe ŋusẽ te le esi míenye Adam kple Xawa ƒe dzidzimeviwo ta. Romatɔwo 5:19 ɖe eme be: “Alesi to ame ɖeka [Adam] ƒe tomaɖomaɖo me wowɔ ame geɖewo zu nuvɔ̃wɔlawo la, nenema ke to ame ɖeka [Yesu] ƒe toɖoɖo me hã woawɔ ame geɖewo woazu ame dzɔdzɔewo.” Yesu si le abe vɔsalẽvi ene la ‘atsɔ nuvɔ̃ ayii’ eye wòana nɔnɔme wɔnublanui si me amegbetɔ le natrɔ. Biblia gblɔ be: “Nuvɔ̃ la ƒe fetue nye ku; ke Mawu ƒe amenuvevenunana la enye agbe mavɔ le Kristo Yesu, mía Aƒetɔ me.”—Romatɔwo 6:23.\nYesu si nye ame deblibo—amesi nye ame vevitɔ kekeake si nɔ anyi kpɔ—la ɖe gbeƒã nyanyuia. Biblia me nuŋlɔɖi si le Marko 1:14, 15 gblɔ na mí be: “Ke esi wolé Yohanes de gaxɔ me megbe la, Yesu va Galilea hele gbeƒã ɖem Mawu ƒe nyanyui la bena: Azãgbe la ɖo dzi, eye mawufiaɖuƒe la ɖo vɔ. Mitrɔ le miaƒe dzi me, eye mixɔ nyanyui la dzi se!”\nAmesiwo xɔ Yesu ƒe gbedasia hexɔ nyanyuia dzi se la kpɔ yayra geɖe. Yohanes 1:12 gblɔ be: “Ame geɖe alesinu [xɔ Yesu] la, ena ŋusẽ wo, be woazu mawuviwo, amesiwo xɔa eƒe ŋkɔ dzi sena.” Esi wozu Mawu ƒe viwo ta la, wodze axɔ teƒeɖoɖo si nye agbe mavɔ.—Yohanes I, 2:25.\nGake menye ƒe alafa gbãtɔ me tɔwo koe wotsɔ Fiaɖuƒea ƒe yayrawo xɔxɔ ƒe mɔnukpɔkpɔ na o. Abe alesi míegblɔe va yi ene la, wole gbeƒã ɖem Mawu Fiaɖuƒe ŋuti nyanyuia hele efiam egbea le anyigba ƒe afisiafi. Eyata Fiaɖuƒea ƒe yayrawo gali amewo naxɔ. Nukae wòle be nàwɔ hafi axɔ yayra siawo? Nyati si kplɔe ɖo aɖe eme.\nƉoe Ɖe Amewo Ɖoe Ɖe Amewo Fiaɖuƒe Ŋuti Nyanyuia—Nukae Wònye?\nw01 4/1 axa 3-5


Elabena Mawu ƒe amenuveve la ɖe eɖokui fia hetso xoxo vɛ na amewo katã,\nKe ne etso amenuveve me la, magatso dɔwɔwɔwo me o, elabena ekema amenuveve maganye amenuveve o; ke ne etso dɔwɔwɔwo me la, meganye amenuveve o, elabena ekema dɔwɔwɔ maganye dɔwɔwɔ o.\nKe boŋ to Aƒetɔ Yesu ƒe amenuveve me la miexɔe se bena, míakpɔ xɔxɔ abe woamawo ke ene.\nEye azɔ la nɔviwo, metsɔ mi de Mawu si me kple eƒe amenuvevenya la me, amesi ate ŋu atu mi, eye wòana domenyinyi mi ɖe amesiwo katã ŋuti wokɔ la dome.\n Azɔ la esi wotso afia na mí tso xɔse me la, ŋutifafa le mia kple Mawu dome to mía Aƒetɔ Yesu Kristo dzi, amesi me miekpɔe mɔnu hã le le xɔse me heyina ɖe amenuveve sia gbɔ, si me míetsia tre ɖo la, eye mieƒoa adegbe le Mawu ƒe ŋutikɔkɔe ƒe mɔkpɔkpɔ la ŋuti.\nbena mí amesiwo wotso afia na to eƒe amenuveve me la, míazu agbe mavɔ ƒe domenyilawo le nukpɔkpɔ la nu.\n Elabena to se la ƒe dɔwɔwɔwo me la womatso afia na ŋutilãa ɖeke le eƒe ŋku me o; elabena se la me nuvɔ̃ ƒe sidzedze dzɔ tso. Ke azɔ la se la manɔmee woɖe Mawu ƒe dzɔdzɔenyenye hefiã, esi ŋuti se la kple nyagblɔɖilawo ɖi ɖase le, esi nye Mawu ƒe dzɔdzɔenyenye, si toa Yesu Kristo dzixɔxɔse me vana na amesiwo katã xɔna sena la. Elabena vovototoa ɖeke meli o; elabena wo katã wɔ nuvɔ̃, eye Mawu ƒe ŋutikɔkɔe hiã wo tim, eye wotso afia na wo faa le eƒe amenuveve me to fexexeɖeta, si nye Kristo Yesu ta la me,\nElabena wona se la to Mose dzi; amenuveve kple nyateƒe va to Yesu Kristo dzi.\n2 Timoteo २:१\nAzɔ wò la, vinye, sẽ ŋu le amenuveve, si le Kristo Yesu me la me,\namesi ɖe mí, eye wotsɔ yɔyɔ kɔkɔe yɔ mí; menye le míaƒe dɔwɔwɔwo nu o, ke boŋ le ye ŋutɔ ƒe tameɖoɖoɖi kple amenuveve la nu, si wòtsɔ na mi le Kristo Yesu me, hafi ɣeyiɣi mavɔmavɔwo dze gɔme.\n2 Korintotɔwo १२:९\neye wotso afia na wo faa le eƒe amenuveve me to fexexeɖeta, si nye Kristo Yesu ta la me,\nGake la nyemebui naneke o, eye nyemebu nye agbe hã nu xɔasi na ɖokuinye o, bena mawu nye mɔzɔzɔ kple subɔsubɔ, si mexɔ tso Aƒetɔ Yesu gbɔ la nu, be maɖi ɖase le Mawu ƒe amenuveve nyanyuie la ŋuti.\n1 Petro ५:१०\n Ke Mawu, amesi nye kesinɔtɔ le nublanuikpɔkpɔ me la, le eƒe lɔlɔ̃ geɖe, si wòtso lɔ̃ mí la ŋuti, egba agbe mi amesiwo nye ame kukuwo le dzidadawo me la, kple Kristo — amenuveve wòtso ɖe mi — eye wòfɔ mi ɖe tsitre kplii, eye wòtsɔ mía kplii ɖo dziƒonutowo me le Kristo Yesu me, bene le ɣeyiɣi, siwo gbɔna me la, wòaɖe ye ŋutɔ ƒe amenuveve ƒe agbɔsɔsɔ geɖe, si ƒo wo katã ta la, ɖe go afia le dɔmekɔkɔ, si wòka ɖe mía ŋu la me le Kristo Yesu me. (Elabena amenuveve wotsɔ ɖe mi to xɔse me, eye esia la metso mia ŋutɔwo mia me o, Mawu ƒe nunanae; menye dɔwɔwɔ me wòtso o, bene amea ɖeke nagaƒo adegbe o.)\n ke amesiwo lɔ̃a dzrehehe, eye womeɖoa to nyateƒe la o, hafi woɖoa to madzɔmadzɔnyenye boŋ la, wo tɔ anye dziku kple dɔmedzoe: Xaxa kple momenuveve ava amesiame, si le vɔ̃ wɔm la ƒe luʋɔ dzi, Yudatɔwo gbã kple Helatɔwo hã; hafi ŋutikɔkɔe kple bubu kple ŋutifafa woana amesiame, si le nu nyui wɔm la, Yudatɔwo gbã kple Helatɔwo hã.\n1 Korintotɔwo १५:१०\n Elabena Mawu ƒe amenuveve la ɖe eɖokui fia hetso xoxo vɛ na amewo katã, eye wòɖea mí, bena míagbe mawumavɔ̃mavɔ̃ kple xexeame nudzodzrowo, eye míano anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me,\n2 Korintotɔwo १२:८-९\n Esia ŋuti meyɔ Aƒetɔ la zi etɔ̃, bene wòadzo le ŋunye. Eye wògblɔ nam bena: Nye amenuveve so gbɔ na wò; elabena nye ŋusẽ zu blibo le gbɔdzɔgbɔdzɔ me. Eyata mele lalam wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nana dzinye.\nAmenuveve kple ŋutifafa nasɔ gbɔ ɖe dzi na mi le sidzedze Mawu kple Yesu, mía Aƒetɔ, la me.\nŋlɔ ɖo ɖe mi, amesiwo katã le Roma, siwo nye Mawu ƒe lɔlɔ̃tɔwo kple ame kɔkɔe, siwo woyɔ la: Amenuveve kple ŋutifafa, si tso Mawu, mia Fofo, kple Aƒetɔ Yesu Kristo gbɔ la, woana mi!\n Elabena Mawu ƒe amenuveve la ɖe eɖokui fia hetso xoxo vɛ na amewo katã, eye wòɖea mí, bena míagbe mawumavɔ̃mavɔ̃ kple xexeame nudzodzrowo, eye míano anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me, eye mianɔ yayramɔkpɔkpɔ kple Mawu gã la kple mía xɔla Yesu Kristo ƒe ŋutikɔkɔe ƒe ɖeɖefia la lalam, amesi tso eɖokui hena ɖe mía ta, bene yeaxe fe ɖe mia ta axɔ mí atso sedzimawɔmawɔ katã me, eye bene yeaklɔ dukɔ, si doa vevie le dɔ nyui wɔwɔ me la ŋuti hena ye ŋutɔ ɖokui!\n2 Korintotɔwo ६:१\nEsi míenye hadɔwɔlawo ŋuti la, míele nu xlɔ̃m mi hã bena, miagaxɔ Mawu ƒe amenuveve la dzodzro o.\n2 Tesalonikatɔwo 1:12\nbene wòakɔ mía Aƒetɔ Yesu Kristo ƒe ŋkɔ la ŋuti le mia me, eye wòakɔ miawo hã mia ŋuti le eyama me le mía Mawu kple Aƒetɔ Yesu Kristo ƒe amenuveve la nu.\n1 Timoteo १:१३-१६\n nye amesi nye busunyagblɔla kple yometila kpakple vlodola tsã; ke wokpɔ nublanui nam, elabena mewɔe le numanyamanya me, le dzimaxɔse me. Ke mía Aƒetɔ ƒe amenuveve sɔ gbɔ geɖe ŋutɔ le xɔse kple lɔlɔ̃, si le Kristo Yesu me la me. Nyateƒenya wònye, eye wòdze be, woaxɔe keŋ bena, Kristo Yesu va xexeame, nuvɔ̃wɔlawo ɖe ge, amesiwo dome menye gãtɔ le. Ke esia ŋuti wokpɔ nublanui nam, bena Yesu Kristo naɖe eƒe dzigbɔgbɔɖi blewu katã afia le menye gbã, bene wòanye kpɔɖeŋu na amesiwo katã le edzi xɔ ge ase hena agbe mava la.\n2 Korintotɔwo ९:८\nNe miewu fiasedede la nu le ŋɔŋlɔ la nu be: „Nalɔ̃ hawòvi, abe alesi nèlɔa ɖokuiwò ene la,“ ekema miewɔe nyuie.\n1 Yohanes ५:३\nElabena lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.\n2 Petro ३:९\nAzɔ la, afika adegbeƒoƒo le mahã? Woɖee ɖe aga. To se ka ƒomevi mea? Ɖe dɔwɔwɔwo toe loo? Gbeɖe! Hafi to xɔse ƒe se la me boŋ.\nMiƒo nu ale, eye miwɔ nu ale, abe amesiwo woatsɔ ablɔɖese la adrɔ̃ ʋɔnui ene.\nEva la se la le kɔkɔe, eye sedede la le kɔkɔe, le dzɔdzɔe, eye wònyo.


‘Kɔkɔeƒedela akpe gbogbo siwo do awu siwo nya kpɔ tso dukɔa ƒe akpa vovovowo, Indiatɔwo ƒe ƒuƒoƒowo le ɣe siwo woɖuna le wo de hafi Spaintɔwo va dze wo dzi la ɖum ɖe ʋuƒoƒowo dzi, eye tadeagula veviedonula siwo le agbagba dzem be yewoata ato amehawo dome ayi ɖe vɔsaxɔ me la yɔ gbedoxɔa ŋgɔ kple ablɔ siwo ƒo xlã gbedoxɔa dzi.’\nALEAE nyadzɔdzɔgbalẽ si nye El Economista ɖɔ ameha gã aɖee le December 2001 me. Ɣemaɣi la, ame miliɔn etɔ̃ lɔƒo ɖi tsa yi gbedoxɔ si le Mexico City me ɖaɖe xɔse si le wo si ɖe Ðetugbi Nɔaƒe Guadalupe me fia. Amedzro geɖe srãa gbedoxɔ bubuwo, abe Ame Kɔkɔe Peter ƒe Gbedoxɔ si le Rome ene, hã kpɔna.\nGbedoxɔwo xɔa nɔƒe vevi aɖe le ame geɖe siwo dina be yewoasubɔ Mawu la ƒe dzime. Maria si tso Brazil gblɔ be: “Nye la, gbedoxɔa nye afisi mate ŋu ate ɖe Mawu ŋu kplikplikpli le. Enye teƒe kɔkɔe. Mexɔe se be gbedoxɔ me yiyi klɔa luʋɔ la ŋu eye be Misa mayimayi kple nuvɔ̃ me maʋumaʋu Kwasiɖa ɖesiaɖe nye nuvɔ̃.” Consuelo si tso Mexico gblɔ be: “Gbedoxɔa nyɔa seselelãme deto aɖe ɖe menye; medea asixɔxɔ eŋu vevie. Ne mele afima la, ewɔna nam abe dziƒoe mele ene.”\nTogbɔ be ame aɖewo dea asixɔxɔ tadeaguƒewo ŋu hã la, ame bubuwo ya kea ɖi be womehiã o. Esi Peter Sibert, si nye Katoliko-nunɔla aɖe si le England nɔ nu ƒom tso nusitae ame ʋɛ aɖewo koe dea sɔleme ŋu la, egblɔ be: “[Amewo] tiaa subɔsubɔ ƒe akpa si dzɔa dzi na wo. Ame tsitsi gbogbo aɖewo nye Katolikotɔwo eye wonɔa agbe ɖe enu—gake sɔhɛwo metsɔ ɖeke kura le eme o.” London ƒe Daily Telegraph, November 20, 1998 tɔ, gblɔ be: “Tso ƒe 1979 me ke la, wodzudzɔ gbedoxɔ 1,500 lɔƒo zazã le England ne wotsɔe sɔ kple gbedoxɔ 495 siwo zãm wole kple 150 siwo wogbugbɔ tu la.”\nLe ƒe 1997 me la, Munich, Germany, ƒe nyadzɔdzɔgbalẽ si nye Süddeutsche Zeitung ka nya ta be: “Gbedoxɔwo trɔ zu sinimaxɔwo kple xɔdɔmewo: Xɔsetɔwo megale sɔleme dem o, wole tadeaguƒewo trɔm zu nu bubuwo wɔƒee. . . . Nusi le dzɔdzɔm le Netherlands alo le England la kee le dzɔdzɔm le Germany.” Egblɔ kpee be: “Woate ŋu akpɔ gbedoxɔ siwo ade 30 alo 40 siwo wodzra le ƒe ʋɛ siwo va yi me la le Germany.”\nÐe gbedoxɔwo hiã kokoko le tadedeagu na Mawu mea? Ðe gbedoxɔ kple sɔlemexɔ gã nyadriwo ƒe kpɔɖeŋu aɖe le Ŋɔŋlɔawo mea? Xɔ kawo ƒomevie wonya be woawo mee wodea ta agu na nyateƒe Mawu gbagbe la le? Nukae míate ŋu asrɔ̃ le wo ŋu tso nusitae tadeaguƒewo hiã kple nusi wòle be woawɔ le afima ŋu?\nƉoe Ɖe Amewo Ɖoe Ɖe Amewo Tadeaguƒewo—Ðe Míehiã Woa?\nw02 11/15 axa 3-4


ƑE AKPE eve kple edzivɔe nye sia la, dugã aɖe si me kesinɔnuwo bɔ ɖo, si me ame 30,000 nɔ la ƒe ŋkɔ de du le Arabia-gbedzi. Togbɔ be yame ƒe nɔnɔmewo mede wo dzi o eye tsi si dzana nyea milimeta 150 ko le tsidzadzadzidzenu me hã la, Petratɔwo srɔ̃ alesi woawɔ anɔ agbe ɖe tsi ƒe agbɔmasɔmasɔ ŋu. Eye Petra va zu du si me kesinɔnuwo bɔ ɖo eye nu dze edzi na dua me tɔwo.\nElektrikmɔ̃ si yɔa tsi menɔ Nabataeatɔ siwo nɔ Petra la si o. Womeɖe tsiʋe gãwo hã o. Ke hã wonya alesi woawɔ akpɔ tsi ahadzrae ɖo. Tsidzraɖoƒe sue siwo de nu wo nɔewo me, vudowo, tsimɔwo, kple tsizɔwo kpe ɖe wo ŋu wohe tsi va woƒe dua me kple woƒe agblewo me. Ƒã hafi tsi ma ƒe ɖe gblẽna. Woɖe woƒe vudowo hewɔ woƒe tsizɔwo nyuie ale gbegbe be egbegbe Bedouintɔwo gakpɔtɔ zãa wo.\nEwɔ nuku na tsiŋutinunyala aɖe wògblɔ be: “Nusi nye bubu le Petratɔwo ŋue nye alesi wonya tsi ŋui. Du ma me tɔwo nye aɖaŋuwɔla deŋgɔ akuakuawo.” Nyitsɔ laa sia la, Israel ƒe aɖaŋunyalawo di vevie be yewoasrɔ̃ Nabataeatɔwo, amesiwo hã de nuɖuɖugble ɖe Negeb afisi bebli hafi tsi dzana wòwua dzidzenu milimeta 100 le ƒe me la ƒe aɖaŋu sia. Agblededeŋutinyalawo lé ŋku ɖe Nabataeatɔwo ƒe agble akpe nane siwo me woɖe tsimɔ siwo me tsidzaŋɔli me tsiwo tona yia woƒe agblewo me la ƒe akpa siwo ŋu wote ŋu ke ɖo la ŋu nyuie.\nNusiwo wosrɔ̃ le Nabataeatɔwo gbɔ le kpekpem ɖe agbledela siwo le Sahel, si nye Afrika-dukɔ siwo me ku ɖina le la ŋu xoxo. Gake egbegbe tsitakpɔmɔnuwo hã ate ŋu anyo nenema ke. Agbledela siwo le Lanzarote, si nye Canary-ƒukpo siwo le Afrika ƒe ƒuta la dometɔ ɖeka dzi srɔ̃ alesi woade wein kple gbotigblewoe le afisi tsi medzana le o. Woɖea do wòyia to eye wodoa weinti alo gbotiwo ɖe eme eye woxea dzoto ƒe dzowɔ ɖe eŋu bene woaxe mɔ na alesi ya ano tsi le nusiwo wodo ŋui. Zãmu agbɔsɔsɔ si aɖo keawo gbɔ ate ŋu ana ati siawo nakpɔ tsi atse.\nMɔ̃ɖaŋununya Madeŋgɔ Tsɔtsɔ Kpɔ Kuxia Gbɔe\nWoate ŋu akpɔ asitɔtrɔ siawo tɔgbe si wowɔna be woatsɔ akpɔ kuɖiɖikuxiwo gbɔe la le xexeame godoo—Àte ŋu akpɔe le Bishnoitɔ siwo le Thar-dzogbenyigba si le India dzi; Turkana nyɔnu siwo le Kenya; kple Navajo Indiatɔ siwo le Arizona, U.S.A. gbɔ. Aɖaŋu si ŋudɔ wowɔna tsɔ tsyɔa tsi dzadza ƒe tsiwo ɖi, si wosrɔ̃ ƒe alafa nanewo enye esia la, le kpekpem ɖe wo ŋu le agbledekuxiwo gbɔ kpɔkpɔ me wu mɔ̃ɖaŋununya deŋgɔ ƒe egbɔkpɔmɔnuwo.\nƑe alafa 20 lia sia nye ɣeyiɣi si me wotu ta siwo me tsi xana ɖo le wu. Wowɔ tɔsisi gã xaɖoƒewo, eye woɖe tsimɔwo hena tsidede agblewo. Dzɔdzɔmeŋutinunyala aɖe bu akɔnta be wozã xexeame katã ƒe tɔsisi alafa memama 60 le mɔ aɖe nu. Togbɔ be nusiawo ɖe vi aɖewo hã la, nutomeŋutinunyalawo gblɔ be egblẽ nu le nutoa me ŋu eye wòna ame miliɔn geɖe zu aƒemanɔsitɔwo.\nTsɔ kpe ɖe eŋu la, togbɔ be susu nyui ye wotsɔna wɔa nusiawoe hã la, ƒã hafi ɖoɖo siawo ɖea vi na agbledela siwo tsia le hiahiãm vevie. Esi India Dudɔnunɔlawo ƒe Tatɔ si nɔ anyi tsã Rajiv Gandhi nɔ nu ƒom tso tsidede agble ƒe dɔwo ŋu la, egblɔ be: “Míegblẽ ga geɖe le ƒe 16 siwo va yi me. Gake meɖe vi aɖeke na mía tɔwo o, womete ŋu ɖe tsimɔwo be woade tsi agblewo o, tsi aɖeke meli o, nukuwo medzi ɖe edzi o, tɔtrɔ aɖeke meva ameawo ƒe gbesiagbegbenɔnɔ me o.”\nGake mɔ̃ɖaŋununyamɔnu madeŋgɔwo va le vi ɖem wu eye megblẽa nu boo le nutoa me ŋu o. Ta kple vudo susue miliɔn ade siwo woɖe le China la le vi geɖe ɖem na nuto siwo me woɖe wo ɖo. Israeltɔwo kpɔe be to ayedzedze vi aɖe me la, yewoate ŋu azã tsi ma ke gbã atsɔ anya nui, emegbe woatsɔe akpɔ dzadzɛnyenyenyawo gbɔe, eye mlɔeba woagate ŋu adee agblemenukuwo hã.\nMɔnu bubu si gaɖea vi enye tsiwuwu ɖe nukuawo ŋu tututu, si kpɔa anyigba la ta eye wòzãa tsi si wozãna le mɔnu bubuwo me ƒe alafa memama 5 ko. Tsizazã nyui bia hã be woatia nuku siwo anyo na kuɖiɖinyigbawo, abe ƒo alo lu ene ƒaƒa ɖe bli kple foŋfoŋ siwo hiã tsi sɔgbɔ teƒe.\nAgbagbadzedze vie koe hiã be woaɖe tsi si wozãna le aƒewo me kple le mɔ̃ɖaŋudɔwɔƒewo dzi akpɔtɔ. Le kpɔɖeŋu me, woate ŋu azã tsi si ade lita ɖeka atsɔ awɔ pepa kilogram ɖeka ne mɔ̃ɖaŋudɔwɔƒea trɔa asi le tsia ŋu gazãna—esia anye tsia takpɔkpɔ alafa memama 99. Woɖɔ li afɔdzi siwo wozãna tsã la kple yeye siwo zãa tsi si xoxotɔwo zãna la ƒe memama etɔ̃lia ko le Mexico City. Tsɔ kpe ɖe eŋu la, dugã la na wodo boblo nyatakaka siwo fia alesi woazã tsi nyuie.\nNusi Hiã Hena Dzidzedzekpɔkpɔ\nTsikuxi—kple nutomekuxi akpa gãtɔ—gbɔ kpɔmɔnuwo bia be amewo natrɔ woƒe nɔnɔmewo. Ele be amewo nalɔ̃ woawɔ nu le ɖekawɔwɔ me tsɔ wu be woanye ɖokuitɔdilawo, be woatsɔ nuwo asa vɔe ne ehiã, eye woaɖoe kplikpaa be yewoalé be na anyigba la hena wo megbeviwo. Sandra Postel ɖe nu me le nya sia ŋu le eƒe agbalẽ si nye Last Oasis—Facing Water Scarcity (Tsiteƒe Mamlɛtɔ—Akɔkpekpe Kple Tsikuɖiɖi) me be: “Míehiã tsizazã ŋuti gɔmeɖose—agbenɔnɔ si sɔ ŋuti mɔfiame le nyametsotso sesẽ siwo ku ɖe dzɔdzɔmenu siwo gɔme míese o eye míate ŋu ase wo gɔme bliboe o la wɔwɔ me.”\nGake menye nuto aɖe me tɔwo koe “tsizazã ŋuti gɔmeɖose” sia hiã na o. Ele be dukɔwo kple duwo nawɔ nu aduadu, elabena tɔsisiwo medea vovototo dukɔwo me liƒo me o. Ismail Serageldin gblɔ le eƒe nyatakaka si dze le Beating the Water Crisis (Tsikuxia Dzi Ðuɖu) me be: “Ele be woabu tsi ƒe agbɔsɔsɔme si woate ŋu akpɔ kple eƒe nyonyome kuxiwo be wonye xexeame katã ƒe kuxi—menye abe alesi dukɔ ɖesiaɖe kpɔa etɔ gbɔ vovoe le ŋutinya me ene o.”\nGake abe alesi Dukɔ Ƒoƒuawo ƒe Dɔdzikpɔlagã Kofi Annan lɔ̃ ɖe edzii ene la, mele bɔbɔe be woaƒo dukɔwo nu ƒu hena kuxi siwo dze ŋgɔ xexeame katã la gbɔ kpɔkpɔ o. Egblɔ be: “Xexeame katã ƒe nuwɔwɔ ɖekae le egbe xexe sia si zu abe teƒe ɖeka ene me meɖo afi aɖeke kura o. Ehiã kpata be míana wòadze le nuwɔna ŋutɔŋutɔ me wu be ‘ame ɖekawo koe dukɔ vovovoawo katã nye.’”\nEme kɔ ƒã be menye tsi si nyo na zazã ƒe anyinɔnɔ si asɔ gbɔ koe nye nusi hiã hena lãmesẽ me nɔnɔ kple dzidzɔkpɔkpɔ o—togbɔ be tsi nye nuhiahiã vevi aɖe hã. Ke ele be gbã, amewo nalɔ̃ ɖe edzi be agba le yewo dzi le Amesi na tsi kple agbe siaa wo la gbɔ. (Psalmo 36:10; 100:3) Le esi woazã anyigba la kple eƒe kesinɔnuwo ɖe mɔ siwo mesɔ o nu nuŋumabumabuyiŋgɔe teƒe la, ele be ‘woalé be nɛ akpɔ edzi’ boŋ, abe alesi Wɔla la gblɔ na mía dzila gbãtɔwo ene.—Mose I, 2:8, 15; Psalmo 115:16.\nTsi aɖe si ƒe Asixɔxɔ De Ŋgɔ Wu\nEsi tsi le vevie alea gbegbe ta la, mewɔ nuku be wozãa asixɔxɔ si le eŋu le kpɔɖeŋumɔ nu le Biblia me o. Le nyateƒe me la, be míanɔ agbe alesi wowɔ míi la, ehiã be míanya amesi gbɔ kpɔɖeŋutsi sia tso. Ele hã be míaɖe nɔnɔme si ƒe alafa gbãtɔ me nyɔnu aɖe si bia Yesu Kristo be, “Aƒetɔ, na tsi siam” ɖe fia la afia. (Yohanes 4:15) Bu nusi va dzɔ la ŋu kpɔ.\nYesu va tɔ ɖe vudo globo aɖe si te ɖe egbegbe Nablus ŋu—anye vudo sia kee amewo ɖia tsa tso xexeame ƒe teƒe vovovowo va kpɔna va de asi na egbea. Samaria-nyɔnu aɖe hã va vudoa to ɣemaɣi. Abe ƒe alafa gbãtɔ me nyɔnu geɖe ene la, ɖikeke mele eme o be edua eme tsi vaa aƒemee ɣesiaɣi. Gake Yesu gblɔ be yeate ŋu ana ‘agbetsii’—tsi si anɔ dzidzim yi ɖe mavɔmavɔ me.—Yohanes 4:10, 13, 14.\nEme kɔ ƒã be nyɔnua di be yeanya nu tso tsi sia ŋu ayi ŋgɔe. Gake menye tsi ŋutɔŋutɔe “agbetsi” si Yesu wɔnɛ la nye o. Gbɔgbɔmenunana siwo ate ŋu ana be amewo nanɔ agbe tegbee ye nɔ susu me na Yesu. Ke hã ƒomedodo aɖe le kpɔɖeŋutsia kple tsi ŋutɔŋutɔ dome—evea siaa hiã hafi míate ŋu anɔ agbe bliboe.\nMawu na tsi ŋutɔŋutɔ eƒe amewo wu zi ɖeka esi tsi menɔ wo si o. Ena tsi Israel-vi sitsoƒedilawo ƒe ha gã si to tsikuɖiɖinyigba si nye Sinai-gbedzi yina Ŋugbedodonyigba dzi la. (Mose II, 17:1-6; Mose IV, 20:2-11) Mawu ƒe nyagblɔɖila Elisa yɔ dɔ Yerixo ƒe vudo me tsi si menyo o. (Fiawo II, 2:19-22) Eye esi Israel ƒe ame susɔeawo trɔ tso Babilon yina ɖe wo denyigba dzi la, Mawu kplɔ wo yi ɖe ‘tsi gbɔe le gbegbe.’—Yesaya 43:14, 19-21.\nTsidzɔƒe si ƒe tsi mevɔna ɣeaɖekeɣi o lae míaƒe anyigba la hiã egbea. Esi mía Wɔla Yehowa Mawu kpɔ tsikuxiwo gbɔ va yi ta la, ɖe magakpɔ egbɔ ake le etsɔme oa? Biblia ka ɖe edzi na mí be akpɔ egbɔ. Mawu gblɔ le nɔnɔme siwo anɔ eƒe Fiaɖuƒe si ƒe ŋugbe wòdo ƒe dziɖuɖu te ŋu be: “Maʋu go tɔsisiwo le to ƒeƒlewo ta me, eye tsidzɔƒe anɔ balimewo; mana gbegbe nazu tá, eye tsi nado bababa le kuɖiɖinyigba dzi, . . . ne woakpɔe, eye woadze sii, wòade dzigbɔ na wò, eye woanyae be, Yehowa ƒe asie wɔ esia, Israel ƒe kɔkɔetɔ lae wɔe.”—Yesaya 41:18, 20.\nBiblia do ŋugbe be “dɔ kple tsikɔ mawu” amewo ɣemaɣi “o.” (Yesaya 49:10) Xexeame katã ƒe dziɖuɖu yeyea akpɔ tsikuxiwo gbɔ bliboe. Dziɖuɖu sia—Fiaɖuƒe si Yesu fia mí be míado gbe ɖa abia la—aɖu dzi le ‘dzɔdzɔenyenye me ɖaseɖe mavɔmavɔ me.’ (Yesaya 9:5, 6; Mateo 6:9, 10) Esia awɔe be anyigba ƒe afisiafi tɔwo ava zu ame ɖekawo vavã mlɔeba.—Psalmo 72:5, 7, 8.\nNe míedi agbetsia fifia la, míate ŋu akpɔ mɔ na ɣeyiɣi si me tsi ŋutɔŋutɔ anɔ anyi na amesiame la ƒe vava.\nEtame: Blema Petratɔwo nya alesi woakpɔ tsi tae\nEte: Nabataeatɔwo ƒe tsimɔ aɖe le Petra\nAgbledela siwo le Canary-ƒukpowo dometɔ ɖeka dzi srɔ̃ alesi woade agblee le afisi bebli hafi tsi dzana le\nNukae Yesu wɔnɛ esime wòdo ‘agbetsi’ ƒe ŋugbe na nyɔnu sia?\nƉoe Ɖe Amewo Ɖoe Ɖe Amewo Agbetsi La Didi\ng01 7/8 axa 26-29